text:
Uppskot til kunngerð um vinnuligar royndir og verkætlanir sent til hoyringar
Í § 49 í sjófeingislógini er ásett, hvussu kvotur til vinnuligar royndir og verkætlanir verða lætnar. Samanborið við 2020 er ein áseting komin inn afturat, har landsstýrismaðurin hevur fingið heimild eisini at luta út kvotur til verkætlanir, ið snúgva seg um ítøkilig skipakeyp.
Sostatt ásetir uppskotið til kunngerð fyri 2021, at møguligt verður at søkja um kvotu til trý ymisk endamál, ávikavist til vinnuligar royndir og verkætlanir, í sambandi við ítøkiligt skipakeyp og sum ískoytiskvotu til verandi skiparakstur.
Ein annar munur er, at í 2021 verður møguligt at søkja um kvotu av svartkjafti, bæði til vinnuligar royndir og sum ískoytiskvota til verandi skiparakstur.
Fyrivarni verður tikið fyri, at kvoturnar av makreli, norðhavssild og svartkjafti fyri 2021 eru ikki ásettar enn, og tískil eru hesi tonsatøl ikki endalig.
Uppskotið til kunngerð liggur á heimasíðuni undir "Uppskot til ummælis".
Ummælisfreistin er sett til kl. 12.00, 4. juni 2021.
Tá kunngerðin er lýst og komin í gildi, verður møguligt at søkja um kvotu á serligum oyðublaði á www.fisk.fo.


c: text/html

text:
Brandur er við í landsliðshópinum
Skálvíkingurin Brandur Hendriksson Olsen er imillum teir, sum í morgun eru úttiknir til landsliðið, ið skal spæla dystirnar móti móti Spania og Norra á Tórsvølli.
Á tíðindafundi í FSF-húsinum í morgun kunngørdi Lars Olsen, A-landsliðsvenjari, hópin til næstu tveir dystirnar í EM-undankappingini.
Spaniólar koma á Tórsvøll fríggjadagin 7. juni, og bara tríggjar dagar seinni, mánadagin 10. juni, eru Føroyar vertir fyri norðmonnum.
Brandur kom fyrstu ferð á vøllin í A-landsdysti, tá Føroyar spældu móti Norður-Írlandi á Windsor Park í Belfast, tann 11. oktobur í 2014. Hann varð skiftur inn í seinna hálvleiki. Tríggjar dagar seinni var hann við frá byrjan, tá Føroyar spældu ímóti Ungarn á Tórsvølli.
Brandur hevur skotið trý mál í 16 dystum fyri føroyska A-landsliðið.

robotstxt: allowed

filter: keep


text:
“Hjálp mær at hjálpa Autismufelagnum”
Elmar megnaði at gjøgnumføra ein dupultan IronMan. Hetta sigur okkum nógv um hansara likamligu og sálarligu styrki. Elmar valdi at brúka hetta megnar avrikið til eitt stuðulstiltak fyri Autismufelagið. Hetta fortelur okkum, at aftan fyri likamligu styrkina slær eitt heitt hjarta, ið setir tørvin hjá familjum, har autisma er partur av gerandisdegnum, í miðdepilin.
Tað var ein kensluborin løta, tá Elmar Ósa rann síðstu umførini á Tórsbreyt. Næstsíðsta umfar fingu øll høvið at renna við. Síðsta umfar ynskti hann at renna einsamallur, fyri síðani at møta konuni og soninum á mállinjuni.
Autismufelagið vil fegin veita eina hjartans tøkk. Fyrst takk til Elmar, at tú valdi at stuðla felagnum við tínum bragdi. Takk til familjuna fyri tann stuðul, tit hava veitt honum. Og takk til tykkum mongu, ið tóku undir við ynskinum hjá Elmari at stuðla Autismufelagnum.
Inn komu 546.618,16 krónur frá umleið 50 fyritøkum og stovnum og umleið 1.000 persónligum gávum. Vit í felagnum eru errin av stórfingna stuðlinum, men samstundis eyðmjúk. Vit fara nú at viðgera, hvussu hesin peningur á bestan hátt kann gagna teimum familjum, har autisma er partur av gerandisdegnum, so sum Elmar eisini ynskti tað.
Hjartaliga takk – øll somul!!
Autismufelagið


text:
- Tíðindi, mentan og ítróttur
Seksualundirvísing í viku sex
Aftur í ár skipa Amnesty, Fólkaheilsuráðið, politiið og Almannamálaráðið/Sig frá! fyri tiltakinum viku sex.
Ljós verður varpað á kropp, kenslur, fyribyrging, mørk og kropslig rættindi.
Fyrstaárs næmingar í yrkis- og miðnámsskúlum og Húsarhaldsskúlanum í Klaksvík fáa seksualundirvísing nú í vikuni.
Felagið Kyn stendur fyri undirvísingini.
Byrjað verður í dag í Suðuroy, Vestmanna og í Klaksvík, og hildið verður fram týsdagin og mikudagin á Glasi. Hósdagin fáa næmingarnir á Kambsdali undirvísing.
Einki alment tiltak
Almenna tiltakið fyri fakfólk og foreldur verður ikki ár. Korona forðar fyri tí.
Men ein fyrilestur, sum eitur "Keldur til seksualvitan hjá føroyskum ungum" hjá Marini í Dali, lækna, verður í sjónvarpinum hóskvøldið kl.19.50.
Tey, sum fyrireika viku sex, heita á lærarar í fólkaskúlanum um at hava seksualundirvísing.
Á heimasíðuni snar.fo hjá Námi er tilfar, sum kann brúkast í hesari undirvísingini.


text:
Ternumurtarnir verða grillaðir á báli
19-03-2021
Tað er nógvur ymiskur aktivitetur á frítíðarskúlanum Smílikulluni í Vága kommunu. Millum annað halda tey ungu javnan barnafundir saman við starvsfólkunum. Á barnafundunum verða ymisk aktuel samfelagslig evni viðgjørd.
Ein fittlig søga á nýggju heimasíðuni hjá Smílikulluni er um, tá fiskivinnufundur og fiskivinnusamráðingar vórðu hildnar.
Smílikullan skrivar:
Samráðingar
Síðani grótkastið á sandinum bleiv gjørt, hava børnini funnið útav, at nógvur ternumurtur er at fáa heilt inni á sandinum. Hetta vóru gleðiboð hjá teimum, sum tíma at fiska, men eftir fáum vikum byrjaðu vit at síggja trupuleikar við óskipaðu fiskingini: Børnini vóru troytt av ikki at vita nær tey sluppu at fiska, tey vaksnu vóru ørkymlaði av nøgdini av fiski, sum fór til spillis. Hetta førdi við sær, at avtala var at hava ein fund um evnið, har børn og vaksin saman kundu koma við einari regluger fyri fiskingina.
Eini 12 børn og 2 vaksin møttu á fundinum, sum var hildin í stovuni týsdagin 2. februar. Samráðst var í ein góðan tíma, áðrenn ein semja, sum øll kundu góðtaka, var funnin.
Semjan um fiskivinnulóggávuna kann lesast her, umframt onnur fittlig tíðini úr dagligdegnum í Smílikulluni.


text:
Havhestur
Havhestur ella (á suðuroyarmáli) náti (frøðiheiti - Fulmarus glacialis) er sjófuglur. Havhestur átti á fyrsta sinni í Føroyum í 1839 og síðani tá er talið voksið nógv, heili 600 000 pør eru tey í tali í dag [1]. Havhestur er ein sera stórur fuglur og sæst næstan alt árið, hann kemur her miðan januar og sæst í øllum bjørgum í Føroyum og fer so longur suður tíðliga í septembur. Hann er 45-50 cm til longdar, og longdin á báðum veingjunum tilsamans er 102-112 cm og vigar gott 800 g. Etur fisk, krabbadýr og slógv, og kan blíva gott 40 ár. Havhestur verpur egg í mai, hann verpur 1 egg og passar tað í 52-53 dagar, og tá ið pisan er útkomin, verður hon passað í einar 49 dagar.
Fyrstu fer vit hava lisið um at havhestur er brúktur var í 1862, tá ið H. C. Müller skrivaði "Nu derimod bygger den i temmelig og stedse stigende Mængde paa 3 forskjellife Steder paa Öerne og udbreder sig også til nye Ynglesteder, saasom til Myggenæsholm og Troldhoved, hvor den har indfundet sig i de sidste to til tre Aar", eisini skrivaði hann : "Den fanges ikke, da Kjödet ikke spises, og Fjerene formedelst deres störke Lugt ere ubrugelige. Man er dog nu begyndt ar benytte Ungen ligesom Lujren".
Hátturin at fanga gamlan havhest er onki broyttur øll árini, og amboðini eru næstan øll eisini líka, sum tá ið vit fleyga ella fara eftir øðrum fugli. Man fer bara eftir havhesti um veturin, tí tá er hann feitast, leskiligast og eisini er einki annað feskt at fáa um ta tíð. Mest vanligt er at fara eftir pisunum hjá havhesti. Teir fara eftir havhesti um 18. august, tí tað er beint áðrenn pisan fer úr reiðrinum, tá fara um fimm manns við bandi og togi til eitt berg, og so blívur ein maður loraður niður við togi til havhestareiðurini og har hann tekur havhestapisur.
Tá hann so hevur fingið um 30 havhestapisur, og vissi teir eru nógvir taka teir um 50 havhestapisur hvørja fer, blívur hann loraður upp og verður so koyrdur omanaftur, og tekur so meira havhestapisur.
Men eisini ber til at fara eftir havhesti við báti, men tað er um seinast í august og fyrst í september, og tá ið teir so koma í nánd við ein havhest, rættir ein maður glúpin út og roynur at fáa ein havhest í netið á glúpinum, síðani kippur ein maður havhestin, so at hann doyr sum skjótast, og tekur so høvdi av havhestinum og koyrur hann í ein kassa við neti í, so at blóði kann renna frá. Tá ið teir so koma heim, vera havhestarnir síðani royttir, kruvdir og saltaðir ella frystir, alt eftir hvussu man vil hava teir, og eru so klárir til at eta, og tað sum ikki verður eti brúka man so til agn.
Ikki fyrr enn seint í seinnu øld byrjaði man at taka egg, tí fólk meintu, at havhestur spýði á eggið tá tað kom út, men í dag er tað meira vanligt at eta havhestaegg. Onkur meinar at havhestaegg smakka líka sum høsnaregg ella dunnuegg. Ymiskt er hvussu nógvar havhestar man fær, men vanligt er um eini 100, og kanningar visa av vit drapa í miðal 150 000 havhestar um árið.
Havhestasjúkan[rætta | rætta wikitekst]
Nógv fólk doyði fyrst í 1900-talinum av einari ókendari sjúku, onkur trúði so at henda sjúka kom av hoyggjingini, so tey kallaðu hana septembursjúkan. Men so í tíðarskeiðinum 1927 til 1934 var ein danskur lækni, sum æt Arthur Asser Rasmussen, í Føroyum at granska hesa sjúku, og í 1934 fann hann útav, at havhestur hevði eina deyðiliga bakteriu, og henda bakteria hevði skyldina í, at septembursjúkan ella nú nevnd havhestasjúkan var komin til Føroyar. Av hesum bleiv tað sett forboð í Føroyum fyri havhestaveiðu í 1936, men seinni tá heilivágur kom, bleiv loyvi aftur at veiða havhest.
Kanningar vísa, at henda bakteria er sera útbreidd enn, tí tey hava kannað 100 000 havhestar, og heili 10 % av teimum høvdu bakteriuna, men henda sjúkan er sera nógv fyribyrgd í dag, tí tann veiddi havhesturin verður vaskaður val og kannaður. Seinni fann man so útav, at onnur fuglasløg eisini høvdu líknandi sjúkur, so hon bliv kalla ornitosis, sum kann fyribyrgjast, sum nevnt fyrr, við heilivági.
Eisini verða havhestar kannaðir fyri, hvussu nógv tungmetal og annað er í teimum, hesar kanningar fara fram í Nólsoy, og kanningar visa at havhestar eisini sum grind, fáa meir og meir av hesum farligu tungmetalunum, so sum kviksilvur og cadmium. Eisini vísa kanningar, at havhestur kann koma við tí farligu bakteriuni Chlamydia psittaci, sum útbreiður havhestasjúkuna (psittacosis), eisini vístu kanningarnar at havhestasjúkan er sera farlig fyri konur sum eru uppá vegin. Men tó er hetta ikki bara havhestur sum kemur við hesi bakteriuni.


text:
Nú summarstevnurnar standa fyri durum, verður eisini farið undir árligu Grand Prix kappingina hjá teimum vaksnu og 1. umfar verður á Norðoyastevnu í Klaksvík leygardagin, har eisini barnarenning verður á skránni.
Aftur í ár verða seks umfør. Hinar kappingarnar verða á Fjarðastevnu á Skála 12. juni (fríggjakvøld), á Sundalagsstevnu í Kollafirði 20. juni, á Eystanstevnu í Runavík 7. juli (týskvøld), á Vestanstevnu í Sandavági 10. juli (fríggjakvøld) og á Ólavssøku 27. juli (mánakvøld). Fyri at telja við í samlaðu kappingini skal hvør luttakari vera við í minst fýra kappingum.
Kappast verður í trimum bólkum hjá monnum og kvinnum. Opin bólkur, veteranar og superveteranar. Hvussu bólkarnir verða flokkaðir sæst undir reglur á forsíðuni. Stigaskipanin, sum vanliga hevur verið nýtt til summar Grand Prixið sæst eisini har, og vert er at bíta merki í, at tað verða givin 3 bonusstig fyri 5 kappingar og 5 bonusstig, um luttakari hevur verið við í øllum seks kappingunum.
Renningin á Norðoyastevnu byrjar kl. 12.00. Teinurin er 5 km, og er á somu rutu, sum hann hevur verið seinnu árini. Tá tey vaksnu er liðug byrjar barnarenningin. Tilmelding er løgd klár á tilmeldingarsíðuni, og skal hetta verða avgreitt fríggjakvøldið kl. 22.00. Kostnaðurin er kr. 50 fyri vaksin og kr. 20 fyri børn. Við tilmelding á staðnum verða lagdar kr. 20 omaná kostnaðin.
Meira er at lesa á www.treysti.fo


text:
- Tíðindi, mentan og ítróttur
Seks varafólk tikið sæti á tingi í dag
Tey seks eru Heðin Zachariasen, Annika Olsen og Brandur Sandoy í Fólkaflokkinum, Edva Jacobsen og Eyðdis Hartmann Niclasen í Sambandsflokkinum og Tordur Niclasen í Miðflokkinum.
Hesi er varafólk hjá Jørgeni Niclasen, Jacob Vestergaard, Elsebeth Mercedis Gunnleygsdóttir, Kaj Leo Holm Johannesen, Helga Abrahamsen og Jenis av Rana, sum eru farin í landsstýrið.
Frammanundan hevur Erhard Joensen tikið sæti á tingi fyri Bárð á Steig Nielsen, løgmann. Bill Justinussen i Miðflokkinum er farin á ST-aðalfund, og fyri hann er Steffan Klein Poulsen, sum er fyrsti varamaður, komin á ting.
Johan Dahl í Sambandsflokkinum er eisini í farloyvi í løtuni, og Jaspur Langgaard, sum er fyrsti varamaður, røkir tingsessin fyri hann.
Sí eisini


text:
Elsebeth loyst flagið til nýggja sambýlið á Mýrini
Í dag varð fyrsta flagið til nýggja sambýlið, sum skal byggjast á Mýrini í Hoyvík, loyst. Tað var Elsebeth Mercedis Gunnleygsdóttur, landsstýriskvinna í almannamálum, ið loysti flagið.
Í hesum sambandi var hátíðarhald á staðnum, og nógv fólk var komið saman. Elsebeth Mercedis Gunnleygsdóttur, landsstýriskvinna bar fram røðu:
Góðan dag og vælkomin øll somul!
Í dag er ein stórur dagur, tí at í dag verður spakin settur í til nýggja sambýlið, sum verður bygt her á Mýrini í Hoyvík. Hetta er byrjanin til eina nýggja tíð.
Henda verkætlanin, sum í dag fer av bakkastokki, hevur ein drúgva søgu. Sum øll vita, stóðu tvey sethús her frammanundan, sum var heimið hjá 11 fólkum við menningartarni. Men hesi húsini vóru í ringum standi, og tí valdi man at taka hesi niður og byggja eitt nýtt sambýli.
Hendan verkætlanin byrjaði at álvara í 2017, tá verklagslógin varð løgd fyri Løgtingið. Tá var ætlanin at byggja tveir vardar bústaðir fyri 58 mió. kr. Men tað vísti seg skjótt, at tann kostnaðarmetingin fór ikki at halda. Tí var broytingaruppskot lagt fyri Løgtingið í desember 2020, og samtykti Løgtingið einmælt at byggja sambýlið á Mýrini í januar í ár. Høvuðsprosjektið verður liðugt um ein mánað, og verða arbeiðstøkurnar bodnar út í mai, og klárt at fara undir at byggja í juni.
Og nú eru vit fleiri, sum eru sera spent og gleðast um, at vit endiliga fara undir at byggja hetta nýggja sambýlið. Hetta fer at broyta umstøðurnar munandi til tað betra. Og tey, sum fara at búgva her, og tey, sum varða av, hava fylgt væl við alla tíðina, og eru øgiliga spent uppá, at nýggja heimið verður liðugt, og tey sleppa at flyta inn.
Nýggja sambýlið verður til 18 fólk við lættari og tyngri menningartarni, og ymsum førleikum at klára seg sjálvi í dagligdegnum. Hetta hevur man tikið hædd fyri í innrættingini, og tí verða tað fleiri ymiskt bútilboð í nýggja sambýlinum.
Tey, sum klára seg sjálvi í dagligdegnum, fara at búgva í sjálvstøðugum íbúðum. Onnur hava í størri mun tørv á sosialt samband við hini búfólkini, og at hava starvsfólk rundan um seg. Hetta hevur man tikið hædd fyri í innrættingini. Stórur dentur er lagdur á at byggja soleiðis, og at tað við innrættingini verður stuðlað undir, at búfólkini kunnu hava ein virknan gerandisdag. Bygginevnd og arkitektar hava lagt seg eftir at skapa eitt heimligt og funktionelt heim, har hædd er tikin fyri øllum hesum týðandi pørtum.
Og umstøðurnar verða munandi betri, enn tær vóru – og tað haldi eg, at vit øll frøast um!
Nú byggingin loksins fer av bakkastokki, er hetta byrjanin til eina nýggja tíð, og síðst í næsta ári, verður klárt at flyta inn í nýggja sambýlið.
Og nú henda byggiverkætlan fer at bakkastokki, fari eg at takka bygginevnd, sum við innliti og royndum hevur gjørt eitt stórt arbeiði, og Landsverk fyri ráðgeving og at hava havt verkætlanarleiðsluna um hendi. MAP arkitektar fyri at hava sniðgivið og teknað ein funktionellan og einfaldan bygning, sum tekur hædd fyri tørvin hjá búfólkum bæði inni og uttanfyri. Og allar samstarvspartnarar hjá MAP, sum prosjektera hesa byggiverkætlan. Og takk til Articon, sum fer at standa fyri jørðarbeiðnum, og ynskja tykkum blíðan byr í arbeiðinum.
Eg fari eisini at takka Løgtinginum og allari teirri politisku skipanini fyri at vísa verkætlanini vælvild, eins og øllum teimum, sum hava havt ein virknan leiklut í gera hesa verkætlan til veruleika.
Við hesum orðum er løtan komin, har eg fari at loysa flagið.
Takk fyri!


text:
Danmark, Wales, England og Skotland 1994
Dagbók fyri konsertferð 6. til 17. juli 1994
Tórshavnar Manskór í Llangollen:
3. rað: Johan R. Jacobsen, Árni Hansen, Suni Rasmussen, Kristian Kruse, Ole Jensen, Finnbjørn Dam, Trúgvi Hansen, Ólavur Dalsgarð, Jákup Dahl-Olsen, Kristjan Dahl, Kári Hansen, Torkil Skála, Birgir Krossteig, Hanus Joensen, Petur Nielsen, Úlvur við Høgadalsá.
2. rað: Georg Egholm, Stein Fossá, Bogi Mouritsen, Kenneth Samuelsen, Jón Kragesteen, Janus Trúgvason, Anker Mortensen, Áki Davidsen, Kári av Reyni, Árni av Reyni, Jákup Lamhauge, Egon Hansen, Bogi Hansen, Heðin Johannesen, Andrias Reinert, Hugo Samuelsen.
1. rað: Martin Petersen, Chr. Reinert Petersen, Herbert Samuelsen, Kjartan Mohr, Jørgen P. Johannesen, Árni Nicolaisen, Heri Kragesteen, Bjarni Restorff, Magnus Hansen, Henry Fjallstein, Viggo A. Hansen, Karl Martin Samuelsen, Hans Pauli Joensen, Ole Nielsen, Kári Mouritsen, Thorleif Samuelsen.
Town Hall í Aberdeen
Myndir frá Danmark, Wales, Englandi og Skotlandi í 1994
View this photo set on Flickr
http://manskor.fo/index.php?option=com_content&view=article&id=9%3Adanmark-wales-england-ognskotlandn1994&catid=1%3Auttanlandsfereir&Itemid=14&lang=fo#sigProIdfb135b5eb0
Vil tú síggja myndirnar á Flickr, so trýst her!


text:
niður í skógvarnar, sum eg hevði sett nakað niðanfrá, at teir ikki skuldu
verða tiknir út av havsins fløðandi alfabeti.
Pinta og Santa Maria. Og eg visti, at eg hereftir noyddist at læra meg at
stava hesi nýggju orðini sum dagliga rundaðu Stongina og kastaðu
akker á teimum føroysku firðunum.
einar trappur og avgjørdi meðan eg gekk hvønn lit tær skuldu hava.
Eg gekk fram við kirkjuni og ivaðist, um eg skuldi fara at ringja. Eg
gekk fram við tinghúsinum, men har var tøgn. Og so steig eg inn í
stóra keypsskálan.
vognarnar frá okkum í onkrum innviki og fara upp í matstovuna at
keypa dagsins rætt.
Brandansvík, taka eina glógvandi vøru fyri og aðra eftir og leggja hana
í vognin til hinar vørurnar. Okkum nýtist hesar vørur. Epli, kaffi og
fótonglar av ymiskum slag.
Soleiðis sættast vit við lívið. Soleiðis verður málið ein silkimjúk lína
vit lesa okkum eftir. Eg blundi eina løtu og sigi so við meg sjálvan, at
litirnar havi eg ið hvussu er sjálvur valt.
Og alsamt nærri koma skýggini.
Og at enda eru ongar trappur longur, eingir litir, ið øsa teg, eingin klokka
ið sigur, at tú skalt skunda tær, einans hin gráa hellan, ið strekkir seg heilt
inn í allar framtíðar keypsskálar. Og Amerika, ið enn einaferð
finnur Columbus.


text:
07. Mar 2021
Sum nakað nýtt fara vit hetta kappingarárið at royna okkum við talgildum leikskráum. Leikskráirnar vera at finna í fleiri ymsum miðlum, og eisini her á síðuni.
06. Mar 2021
Sunnudagin kl. 15 verður fyri fyrstu ferð í hálvt-triðja ár dystur í Betri Deildin í Sørvági, tá vit taka móti B36 í fyrsta umfari í nýggju kappingini.
02. Mar 2021
Sunnudagin leggja vit til brots í Betri Deildini, og í morgin, týsdagin, og mikudagin, báðar dagar kl. 17:30, skulu seinastu snøklarnir orðnast. Øll eru vælkomin at hjálpa til.
23. Feb 2021
Tað var ein væl nøgdur grannskoðari, sum saman við einum væl nøgdum formanni, legði ársfrágreiðingina fyri 2020 hjá 07 Vestur fram á eykaaðalfundinum, sum var seinnapartin sunnudagin 21/2-21.
14. Feb 2021
Ungi hálvi sørvingurin hevur vant við 07 Vestur í eina tíð, og undirskrivaði sáttmála í vikuni. 21-ára gamli miðvallarin flytir sostatt frá Tårnby til 07 Vestur.
12. Feb 2021
Nú er eisini greitt hvør skal venja kvinnurnar komandi kappingarári, og hevur 07 Vestur sett Frankie Jensen sum venjara. Afturat sær hevur Frankie Jensen Høgna Egilstoft Nielsen sum hjálparvenjara og fysiski venjaran hjá felagnum, Pól Hendrikkur Andreassen, verður eisini partur av venjaratoyminum hjá kvinnunum.
12. Feb 2021
07 Vesturí Betri deildina við kvinnuliðnum
09. Feb 2021
07 Vestur hevur heintað enn ein leikara úr Noregi at styrkja um unga liðið. Hesaferð er tað úr Raufoss, haðani miðvallarin Martin Heiberg flytir til Heðin Askham og hansara menn.


text:
1. Ber til at melda seg inn í Koda á netinum?
Ja, vit eru online, tá tú hevur tørv á okkum, uttan mun til um tað snýr seg um limaskap, skráseting av nýggjum verkum, konsertrapportering ella stuðulsumsókn.
At gerast limur í Koda kostar kr. 650 hjá orða-/tónasmiði og kr. 3.500 hjá tónleikaforlagi. Hetta er eitt eingangsgjald, sum verður rindað við innliman. Limaskapur er persónligur, so ein bólkur kann ikki gerast limur.
- Øll kunnu gerast limur í Koda uttan mun til tjóðskap og bústað.
- GG: Um tú ikki hevur eitt danskt cpr-nr., mást tú skriva fýra nullir aftaná tín føðingardag (-0000).
- Tá man gerst limur í Koda, verður man samstundis limur í NCB (Nordisk Copyright Bureau). NCB umsitur rættindini til innspæling og kopiering av tínum tónleiki.
2. Hvør kann søkja stuðul frá føroysku Mentanarpuljuni hjá Koda?
- Limir í Koda, sum eru búsettir í Føroyum ella uttanlanda (tó ikki í Danmark ella Grønlandi)
- Festivalar
- Bólkar (ensemble)
Søk stuðul umvegis Felagið Føroysk Tónaskøld
3. Hvussu fái eg avrokning fyri mín tónleik, sum er á Youtube?
Avtalan millum Koda og Youtube fevnir um Danmark, Føroyar og Grønland. Fyri at tú kanst fáa avrokning frá Youtube krevst:
- At títt plátufelag eller tín aggregator hevur veitt kunning til Youtube um rættindaviðurskifti. Sum einstaklingur ber ikki til at veita Youtube hesa kunning. So um tín tónleikur ikki er á einum plátufelagi og tú ikki hevur ein aggregator, mæla vit til, at tú gert avtalu við ein aggregator.
- At tín tónleikur verður spældur beint eftir eina lýsing.
- At tín tónleikur verður spældur nóg ofta til, at tað hevur eina avrokning við sær. Og á Youtube skal tónleikurin helst spælast lutfalsliga ofta, áðrenn tað hevur eina avrokning við sær.


text:
IBAN
IBAN (International Bank Account Number) er heiti á samstarvi millum altjóða bankar og ISO (International Organization for Standardization). Við tað, at IBAN er eins uppbygt yvir allan heim, ger at flytingar verða avgreiddar so álítandi sum gjørligt. IBAN verður bert nýtt í samband við flytingar til og frá útheiminum.
IBAN er ymiskt frá landi til land, men er í mesta lagi 34 tekn. Og hvør einstøk konta hevur sítt IBAN nummar. Tú kanst síggja títt IBAN á kontu avritum og/ella í Netbankanum.
Eitt føroyskt IBAN er á 18 tøl/bókstavir - dømi FO27 9870 0001 2345 67.
Bygnaðurin er
- 2 bókstavir fyri landi, har peningastovnurin er.
- 2 tøl, ið eru eftirlits tøl, sum verða útroknað sjálvvirkandi og tryggja at IBAN er rætt.
- Hægst 30 tøl/bókstavir, sum í Føroyum eru skrásetingar nummari og kontu nummari.


text:
Komandi tveir EM-undankappingardystirnar er Eysturríki mótstøðuliðið hjá okkum í undankappingarbólki 2.
2. mars hava vit heimadyst móti Eysturríki, og 5. mars spæla vit á útivølli.
Undan kappingini var mett, at Eysturríki hevði nakað lægri støðið enn Danmark og Rumenia, men í tveimum dystum hava eysturríksku kvinnurnar víst, at tær ætla at spæla við.
Hósdagin taptu tær heiðurliga 22-27 (11-12) móti Danmark á útivølli, og í kvøld lupu tær hvøkk á Rumenia.
Rumenia var á sigurskós í fyrra hálvleiki. Í steðginum var Rumenia á odda 16-11, men tíðliga í seinna hálvleiki hevði Eysturríki javnað til 18-18.
Eysturríki kom á odda 28-25 og 31-28, men Rumenia stríddi seg til javnleik og megnaðu í evstu løtu at javna til 33-33, og fingu harvið eitt stig við sær.
Rumenia og Danmark møtast eisini 2. mars og 5. mars.
Danmark er oddalið við fýra stigum, Rumenia hevur trý stig, Eysturríki hevur eitt stig og Føroyar eru aftast við ongum stigi.


text:
Tey hava avgreitt síðsta sett av innleiðandi riðlum á DM á stuttgeil 2017, har føroyingarnir megnaðu at kvalifisera seg til finalur í øllum tí sum teir luttóku í.
Í 200 blandað svam Alvi Hjelm seg við 2:06.02 til eitt 8. pláss í innleiðandi, sum merkir at hann fær eina uttargeil í A-finaluni.
Í 50 rygg svam Magnus Jákupsson seg við 24.85 til eitt 2. pláss í innleiðandi, aftanfyri bara turkiska Iskender Baslakov á 24.61. Hann er tí sjálvsagt í A-finaluni.
Í 400 frí svam Óli Mortensen seg við 3:53.63 til eitt 4. pláss, og Alvi Hjelm við 3:57.75 til eitt 10. pláss, sum merkir at Óli er í A-finaluni og Alvi í B-finaluni.
Frans Johannessen er eftir øllum at døma liðugur at kappast fyri hesuferð.
Finalurnar byrja klokkan 17:00 danska tíð, sum er klokkan 16:00 her í Føroyum. Til ber at síggja stroyming frá kappingini her á livetiming.dk


text:
Tíðindi
Avseting um morgunin
FRAFARINGARHALD FYRI TONNIE
MYNDATØKUR
Ein nýggjur tilburður av Kovid 19 virusi
FORSKÚLIN: DJASSURIN DUNAÐI, SO TAÐ RUNGAÐI EFTIRÍ
TEY Í 4. FLOKKI FLETTA
SKÚLARENNING
FORSKÚLIN Í "ÚLVSSKÓGI"
Katrin Lindberg Mortensen, námsfrøðingur í forskúlanum, skrivar:
Í gjár børnini í forskúlanum í "Úlvsskógi", t.e. viðalundin í Prestlág. Tey spældu, hugnađu sær, telgdu og brendu bál. Tey vóru sera røsk og ágrýtin og funnu nógv brenni til báliđ inni í skóginum. Ein deiligur dagur.
Myndir: KLM


text:
Býráðið á virkisvitjan hjá Grant
vinna16-09-2021 - 16:29 - Jóanis Nielsen
Vága Kommuna:
Mikukvøldið var býráðið í Vága kommunu á virkisvitjan hjá Grant. Byrjað varð í virkisbygninginum í Miðvági har Jarnhold Nattestad, stjóri tók í móti og Jógvan Frederiksen vísti runt í hølunum og greiddi frá um framleiðsluni sum er har. Eftir hetta, varð farið til Vatnsoyrar har víst var runt í virkisbygninginum og greitt frá framleiðsluni, áðrenn Jarnhold Nattestad hevði ein framløgu um fyritøkuna fyri býráðnum.
Í framløguni varð komið inn á søguna við framleiðslu av vindeygum í Føroyum. Í dag er Grant fleiri samanlagdar fyritøkur, sum eru Vatnsoyra snikkaravirki, Føroya Gluggi og Aluplast, og verður søgan hjá øllum tikin við, so kann man til stutleika siga, at felagið nokk byrjaði heima við Gjónna í Miðvági í snikkaravirkinum sum tá var.
Hans Elmar Poulsen byrjaði Vatnsoyra snikkaravirki í 1968 og tað sum hevur eyðkent vindeyguni hjá Hans Elmar er spongin, ið er nýtt í vindeygunum, sum verður nevnd husmor og eru vindeyguni tí kend í dagligari talu sum husmorvindeygu. Eyðkenni við vindeygunum er, at tey kunnu koppast á, soleiðis at møguligt er at vaska báðar síður innanífrá.
Í 1990 keypti Vatnsoyra snikkaravirki Føroya Glugga í Miðvági, sum eisini framleiddi vindeygu, og í 2005 broytti fyritøkan navnið til H-dygd. Í 2018 verða Vatnsoyra snikkaravirki og Aluplast keypt og løgd saman, og navnið broytt til Grant.
Tó verða heitini Vatnsoyra snikkaravirki (VS) og Føroya Gluggi (FG) enn nýtt í fyritøkuni, tá tosað verður um kjarnuframleiðsluna hjá felagnum.
Framleiðslan í felagnum er fjølbroytt. Nýggja tøknin ger, at í dag verður stórur partur framleiddur eftir ynski hjá kundanum heldir enn hópframleiðsla í standard støddum. Vindeygu og hurðar verða framleidd úr plast, træ og alu, harumframt verður framleitt ymisk automatikk, fasadur, glasgirðingar og inniglas.
Onnur kjarnuøkir hjá felagnum eru eisini ymiskar tænastur, so sum eykalutir og tænastuavtalur. Ráðgeving er somuleiðis ein stórur partur av økinum hjá Grant, har ráðgivið verður arkitektum, endabrúkarum, myndugleikum og samstarvsfeløgum í víðari sølu.
Seinasta árið, hevur fyritøkan verið fyri stórum broytingum, deildir eru niðurlagdar og/ella fluttar, og framleiðslan er í dag øll samlað í Vatnsoyrum og í Miðvági. Nýggjar og spennandi ætlanir eru lagdar fyri felagið, við fokus á framleiðslu, vørumenning og at styrkja tænastudeildina.
Tað starvast í dag 37 fólk hjá Grant, og við ætlanunum sum eru fyri framman, eru útlit fyri, at talið á starvsfólkum kann økjast. Felagið hevur við sínum framleiðsluhátti og vørumerki fleiri enn 50 ára royndir á føroyska marknaðinum. Øll framleiðslan er í dag í Vágum og setir fyritøkan stórt virði í, at starvsfólkini eru í nærumhvørvinum, og at felagið er við til at geva aftur til samfelagið felagið virkar í.
Býráðið fegnaðist at hoyra um framtíðarætlanirnar hjá felagnum, og útlitini fyri vøkstri. Vatnsoyra snikkaravirki og Føroya Gluggi, hava verið millum góðu vørumerki hjá kommununi í nógv ár, og við tí framfýsni og dugnasemi fyritøkan hevur í sínum starvsfólki, kemur hetta vørumerki at standa enn sterkari.


text:
Hann er føddur 11/11-1904 á Strondum. Ungur var hann nøkur ár til skips, til hann í 1923 fór á læraraskúlan í Havn, har hann tók prógv í 1926.
Aftan á lokið prógv var hann eitt skifti lærari í Leynum og á Válinum, varð so í 1933 settur annarlærari við Stranda skúla, og her hevur hann starvast síðan, frá 1964 sum fyrstilærari, frá 1969 sum skúlastjóri. Hann legði starvið frá sær vegna aldur og við eftirløn í 1972.
Christian Høj er virknasti barnabókahøvundur okkara. Hann hevur skrivað »Barnasøgur 1-3«, 1964-79, »Lívsmyndir úr Halgubók 1-5«, 1958-80, »Gulllykilin«, 1968, og á 75 ára degi hansara gav Bókadeild Lærarafelagsins út »Til fjalls og fjøru«, 1979, har barnabókahøvundavirki hansara verður lýst soleiðis: »Í øllum tí, Christian Høj skrivar, er ein gudiligur tóni, eitt orð, sum søgan liggur uttanum. Tann ungi, ið søgan er ætlað til, fær eini góð ráð og nógv gott at minnast á, og tey framkomnu fáa eisini ymiskt at leggja sær í geyma«.
Christian Høj hevur eisini skrivað fólkaskúlanum tilfar til søgufrálæruna: »Veraldarsøga«, 1961, seinni komin í tveimum bindum 1976-80, og »Søga okkara I og II«, 1970-80.
Úr: Árni Dahl: Bókmentasøga I-III. Fannir. 1980-83.(GG. Seinast dagført í 1983).


text:
Tað einfalda blívur brádliga
komplicerað.
Tú veit, tað sum á føroyskum eitur
fløkt, torskilt ella innviklað.
Innviklað?
Jamen, er komplicerað tað sama sum innviklað?
Kann mann siga innviklað á føroyskum?
(Kann mann siga kann mann?)
Kann mann eita Kampmann?
Orðabók!
Ha? Onki innviklað?
J.H.W.P v.fl.! - Hvar er orðið, sum eg leiti eftir?
(Eftirnavnið má eg Googla)
(Googla? Er tað loyvt at gera navnorð um til sagnorð? Eitur tað, “broyta navnorð til sagnorð”, ella eitur tað “gera navnorð um til sagnorð”? Skal “um” vekk (burtur?) Og hvussu er tað nú tað eitur, tá mann ger navnorð um til sagnorð, (ella hvussu tað nú eitur?) Substantialverbum??? í einum ella tveimum? Harraguð!
Note to self: Ring til onkran og spyr, ella skriva til Føroysk rættstaving á Facebook
Eg finni: Innvik, innviki, innvoli, innvortis etc. (o.s.fr.) Onki innviklað :( CENSURERA!!. (Censur? Sensur? )
Jaaaa! Mann kann siga sensur. Men kann mann siga mann, ella er tað meir rætt í mun til javnstøðukjakið at siga ein ella eg? Og, hvussu var tað nú tað var? Hevur mann eitt ella tvey n?
Ok, tað hevur tvey n, tá mann t.d. kann siga eg, ein í staðin. So far.
Hví tramin ivist eg altíð í mann og framm, - altso akkurát upp á sama máta sum mann, ein, og eisini eg ofta ger (i) (uttan ð), í mun til handan irriterandi ð feilin í hvørjumfallið? (Nei tvætl, eg lúgvi alt. Eg veit væl at hvørjumfall í hvørjumfalli IKKI hevur ð ;)
Orð, sum av mystiskum
(kann mann siga mystiskt á føroyskum? Ja, tað kann mann, men mann kann eisini siga: Duldarfullur, dularfullur, gátuførur, loyndarfullur, óskiljandi, løgin.
Eg velji mystiskum. Tað ljóðar so gátuført og sofistikerað. Uhhh!
Softistikerað?
Nei. Mann kann IKKI siga softistikerað á føroyskum. Men, harafturímóti kann mann siga raffinerað? Tað gevur als onga meining, at raffinerað er loyvt, tá sofistikerað ikki er loyvt, men tað stendur altso sólaklárt á síðu 663.
- Ordan! Í staðin fari eg at velja ímillum framkomið ella listafínt (listafínt uttan “r”))
orsøkum (ávum? Orsøkum? Ávum? ) fáa meg at hugsa um sjúkur.
(Hygg! - Nú byrji eg at hugsa um sjúkur.
Sjúkur ljóða nógv vemmiligari á føroyskum enn á donskum. Ella á latíni. – Hví gera tær egentliga tað?
(Egentliga? Nei. Den går ikke, Sofie, ella mín nýggji favorittur (mítt nýggja yndis?) : Nixen, bixen Karen Blixen. - Takk bróður! (bróð ir?))
Hugsi um sjúkur av at hyggja í eina orðabók.
Av at granska móðurmálið.
Bundið hevur bundið ð!
Er móðurmálið bundið? (Altso sum í bundið?)
- Av at royna at læra meg at seta orðini rætt saman.
Av at royna at vera korrekt. (rættur, beinur, lýtaleysur, korrektur. Røtt, bein, lýtaleys, korrekt)
Korrekt er hervið accepterað = góðtikið.
Av undirlutakenslu fyri málinum,
las eg í eini orðabók,
- og bleiv sjúk.
Hvørja sjúku fekk eg, hvørja sjúku skal eg velja, og hvussu verður hon viðgjørd? - Her er frítt val. Tað er tað geniala við fiktiónini. (Og jú, mann (ein) hevur loyvi at siga :Tað geniala við fiktiónini sambært orðabókini. Slut.)
Eg velji Tb. Altso ikki fótbóltsliðið, men tuberklar. Simpulthen. Ella pokur. Tað ljóðar so deiliga mergjað og føroyskt og farligt/vandamikið.
Men hvat eru pokur egentliga? (í veruleikanum?)
Leiti og finni.
Ok. Pokur er koppar, smallpox, Variola á latíni, og har stendur skrivað, at mann (ein) ikki má taka feil av smallpox og greatpox ,og so í parantes (í klombru) (Tvs. er tað sama sum) : Syfilis. Áh, nei.
Og eg finni ikki Gomul føroysk heimaráð. Og eg eigi heldur ongan edikk at koyra í tær ullintu hosurnar, meðan eg sovi, ella bond at binda um fingurin, ella dálar av eggið (eg tvætli framvegis við hvørjumfalls eddinum) at leggja á eyguni, ella steinar at renna rundanum (runt um?) meðan eg rópi gandaramsur út í bláan heim. (Sannlíkindi (fyri mjørka) eru stór fyri mjørka. Mjørkaflókum. - Eitt vakurt orð.)
Innbilt sjúk. Kann mann siga innbilt?
Nei. Ikki sambært J.H.W.P.
Men hov. Her stendur: Billa sær inn osfr. og so (síðan?) (við i? Nei. Ha?): INNBILNINGUR. Sodan! (eitt ella tvey “l”? Eitt! (haldi eg))
Sodan? Nei, soleiðis.
OG soleiðis er tað.
Og tað er í veruleikanum líkamikið, tí eg havi ikki Tb. Hvørki fótbóltsliðið ella tuberklar. Tað hevði Jørgen Frantz. Altso ikki fótbóltsliðið, sjálvt um TB (fótbóltsliðið) var átta ár, tá Jørgen Frantz var føddur, og enn er á lívi, (altso TB), men tuberklar. - Tb, Lungnatuberkulosu, og hann doyði av sjúkuni í 1938. - Neyðars Jørgen Frantz.
Eg havi heldur ikki pokur. Hvørki stórar ella smáar, Guð (Hygg, sjálvt Guð hevur ð, og onkur sigur, HANN er eitt verbum. - Eitt sagnorð: At fyrigeva, at elska, at lekja, at fevna o.s.fr.) náði tú meg!
Men komplicerað er alt av fananum til (er loyvt at banna í sama teksti sum Guð stendur í? (er í?)), og als ikki (slettis ikki, slettsje?) einfalt. Nei. Nein. Einfach nein. Einfach einfalt komplicerað.
(SK)


text:
Bláaskøta (skøtuættin)
Neoraja caerulea Stehmann, 1976
Stødd: Bláaskøta verður í mesta lagi 30 cm long, og hon er helst minsta skøta, ið er undir Føroyum.
Dýpi: Hon er botnfiskur úr umleið 600 metrum niður á 1260 metra dýpi.
Litur: Á bakinum er hon viólblá, viðhvørt er ein farri av brúnligum. Um halan eru 6-9 tvørbond. Blindasíða er oftast hvítlig, við brúnsvørtum kantum á skivuni og á aftara enda á búkfjaðrunum. Dimmir blettir eru mitt undir skivuni. Undir halanum er hon ljós. Onkrar skøtur eru dimmlittar undir skivuni.
Lýsing: Tranturin er ógvuliga stuttur og kubbutur. Ravarnir eru nógv rundaðir og nakað innbendir framman, útbendir aftan. Skivan er sum heild rundvaksin. Halin er væl longri enn skivan. Heldur hvøss um alt bakið. Upp í 12 smáir píkar eru við hvørt eygað, 1-3 á hvørji øksl, 4-6 píkar mitt millum akslarnar, og meira ella minni óregluligt rað av píkum, 33-58 mitt eftir bakinum og út til ytsta triðing av halanum. Á ravunum er eitt band av smáum hvøssum naddum sum sandpappír. Á blindusíðu er hon sløtt. Halasíðurnar eru hvassar. Ryggfjaðrarnar eru mestsum samanvaksnar. Stertur er næstan eingin.
Eyðkenni: Støddin, eingir píkar eru á aftasta triðingi á halanum, liturin á bakinum og avrundaða kropsskapið eyðkenna bláuskøtu.
Týdningur: Bláaskøta hevur ikki vinnuligan týdning.
en: Blue ray, fr: Raie bleue, ís: Bláskata
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skøtur Rajiformes
4 ættir eru í hópinum, 32 slektir og 285 sløg.
Við Føroyar er bert tann eina ættin, og hon hevur 8 slektir og 14 sløg:
Skøturnar eru eyðkendar við sínum flata kropsskapi, spísku gron og langa hala,
oftast við nógvum píkum eftir baki og hala.
Kjafturin og táknaopini eru á blindusíðu, meðan eyguni og andaholini eru á eygnasíðuni.
Undir Føroyum eru skøturnar bert í sjónum, men aðrastaðir eru nøkur sløg bæði í feskum vatni og í blandingsvatni.
***
Í stuttum um skøtur:
Halin á skøtu er í veruleikanum aftari partur av rygginum. Hann verður tó nevndur hali millum manna, og eisini her.
Ryggfjaðrarnar eru aftarlaga á halanum, og sterturin bara hómast aftast.
Ravarnir eru í veruleikanum uggafjaðrarnar, sum við tíðini hava fingið tað skapið,
teir hava nú.
Eins og aðrir bróskfiskar, hava kallfiskarnir tvey útvortis makingargøgn hangandi
aftur úr sær, eitt hvørjumegin halarótina.
Undir Føroyum eru skrásett 14 skøtusløg.


text:
Umhvørvisstovan nýtir dronur at gera nýggj myndakort av øllum býum og bygdum í Føroyum.
Flogið verður á Nesi , á Toftum og í Saltnesi í tíðarskeiðnum 28. maj til 18.juni.
Tá kortlagt verður við dronum, flúgva hesar uml. 100 metrar uppi yvir lendinum og taka myndir beint niður. Myndirnar verða nýttar at gera myndakort, hæddarkurvar og onnur teknisk data. Flúgvingin er skjótt avgreidd, tað tekur uml. 45 min. at flúgva 1 km². Dronurnar eru úr løttum og haldførum tilfarið og viga beint undir 1,5 kg.
Løgreglan er kunnað um flúgvingina.
Eru spruningar til dronuflúgving, eru fólk vælkomin at seta seg í samband við Umhvørvisstovuna á tlf. 342400 ella teldupost us@us.fo.


text:
Linn T. Sunne
Linn T. Sunne er norskur rithøvundur, fødd á Kongsberg í 1971, har hon eisini er uppvaksin.
Hon býr nú í Dokka við manni og fimm børnum.
Hon er útbúgvin lærari og hevur starvast sum lærari í nøkur ár. Nú starvast hon á bókabussinuim, sum hoyrir til bókasavnið í Oppland.
Henni hevur altíð dámað at skrivað søgur, og fyrsta bókin, Stjernestøv, kom út í 2000.
Fyri bókina Happy fekk høvundin norska Brage prisen í 2007.
Útgávur:
2011 Happy
2012 Saiko
2013 Kjallarin
2016 Tunnilin
Ummæli:
Zenia Johnsen: Linn T. Sunne: Happy. fortællingen.dk/ 29. august 2008
Guri Fjeldberg: Gåtefull sorg. barnebokkritikk.no
Heiður:
2007 Brageprisen


text:
Sjúkrahúsleiðslan hevur greitt landsstýrismanninum frá, hvørjar mannagongdir eru brúktar, tá vaksinuskamtar eru lopnir av í sambandi við koronukoppseting. Landsstýrismaðurin er nøgdur við svarið og alla koppsetingargongdina. Hann hevur eisini fult álit á, at alt sjúkrahúsverkið ger sítt arbeiði til lítar og í samsvari við koppsetingarætlanina.
Kringvarp Føroya hevur í Degi og Viku 2. februar sett spurnartekn við, at sjúkrahúsverkið í ávísum førum hevur sent skundboð eftir fólki at koppsetast fyri koronu uttan um planløgdu koppsetingarskránna, sum er ásett í kunngerð.
Kaj Leo Holm Johannesen, landsstýrismaður, hevur í morgun fingið frágreiðing frá leiðsluni í sjúkrahúsverkinum um mannagongdirnar, sum hava verið fylgdar í hesum sambandi.
Talan er um støður, sum íkomu ta fyrstu tíðina, eftir at farið var undir at koppseta fyri koronu. Tá kom tað fyri, at skamtar lupu av, tí innkallað fólk annaðhvørt ikki møttu upp til koppseting ella góvu avboð í seinastu løtu. Eisini vísti tað seg, at tað var meira koppingarevni í gløsunum, enn vaksinuframleiðarin hevði upplýst.
Koppingarevnið er viðbrekið og goymist sera stutt, tá tað er tikið úr frystaranum og gjørt klárt til innspræning. Tí hevur tað verið umráðandi at boðsenda fólki í skundi at koppsetast, tá skamtar hava verið til avlops, um hesir ikki skuldu fara fyri skeytið.
Av teimum umleið 4.000 fólkunum, sum higartil eru koppsett, eru tað færri enn 100, sum eru koppsett upp á henda mátan við avlopsskamtum. Umleiði 80 av hesum eru starvsfólk, sum eru í serligum vandabólki við tað, at tey hava beinleiðis samband við sjúklingar og tískil kortini skuldu verið koppsett samsvarandi koppsetingarkunngerðini. Hini 20 hava ikki beinleiðis sjúklingasamband í gerandisdegnum, men fleiri teirra eru kortini í koppsetingartoyminum og eru tískil eisini í ávísan mun í smittuvanda.
Eftir tær fyrstu koppsetingarnar er tað nú í innkallingunum lagt upp fyri, at einstøk fólk ikki fáa møtt, og at meira koppingarevni er í gløsunum enn upprunaliga hildið. Hetta er millum annað gjørt við at víðka um listan við fólki, ið til ber at boðsenda í skundi til koppseting, og sum frammanundan eru fevnd av koppsetingarkunngerðini.
Landsstýrismaðurin er nøgdur við frágreiðingina, har dentur eisini er lagdur á, at nærum onki koppingarevni er farið til spillis í Føroyum. Til samanberingar verður í Danmark roknað við, at umleið 10 prosent av koppingarevninum fer til spillis.


text:
Lan – Party
So verður endiliga Lan – Party aftur í Margarinfabrikkini.
Leygardagin 17. mars til sunnudagin 18. mars, fara vit at game’a eitt heilt døgn. Tað er okkara teldumaður Bergur Ryggstein, sum skipar fyri. Vit fara at gera ymiskar kappingar á staðnum við m.a. LOL og Counterstrike og onnur spøl tit hava hug til.
Møguleiki er at læna teldu í Margarinfabrikkini ella taka sína egnu við. Vit eta og drekka sjálvandi gjøgnum dagin, kvøldið og náttina J
Tað kostar 50 kr. at luttaka, og tað er fyri mat og drekka. Um tit ynskja at keypa eitthvørt í kioskini í Margarinfabrikkini, mugu tit eisini hava pening við til tað.
Tilmelding fer fram við at skriva til Bergur á tlf.nr. 244189 og skriva tykkara navn og Lan-Party Margar. Um tit hava spurningar um eitthvørt, ringja ella skriva tit bara til Bergur.


text:
Á kunnandi fundi á Seglloftinum í kvøld, legði Tvøroyrar Bóltfelag sínar ætlanir fyri árið fram. Fjøldin var toluliga stór, og áhoyrararnar hoyrdu fyrst formannin, Andra Dalfoss taka orðið, áðrenn venjarin, hjálparvenjarin og forkvinnan í ungdómsdeildini fingu orðið. Eisini varð kunnað eitt sindur um vallarverkætlanina, sum umboð fyri Suðuroyar Ítróttardepil tóku sær av. Felags fyri røðararnar var, at teir greiddu frá um fyritaksemi sítt í næstum, og sigast má, at tað verður sera spennandi hjá TB viðhaldsfólki, tvørafólki og suðuroyingum sum heild í ár.
Formaðurin er vónríkur
Andre Dalfoss, formaður í Tvøroyrar Bóltfelag legði fyri í kvøld, við at greiða frá týdninginum av, at felagið aftur var rokkið upp á ovastu fótbóltsrók í landinum. Hann greiddi eitt sindur frá herdu krøvunum, ein uppflyting hevur við sær, og um hvussu teir ætla at takla hesi. Eisini treiv Andre í, hvønn týdning tað hevur, at øll standa saman um felagið, nú stórar avbjóðingar standa fyri framman, og at vit øll verja og fjálga um felagið, vit eru so góð við. At enda, fekk venjarin frá í fjør, Jón Johannesen eina stóra tøkk fyri avrik sítt, áðrenn Milani Kuljic, nýggi høvuðsvenjarin varð boðin vælkomnum til felagið, og upp á pallin at siga nøkur orð.
Málið kann røkkast
Milan Kuljic verður høvuðsvenjari hjá besta mansliðnum hjá TB í ár, og nú hann hevur fingið arbeitt eitt sindur við hópinum, metir hann seg verða sannførdan um, at teir fara at røkka málinum í ár. Hann tosaði um sínar royndir í ymiskum øðrum feløgum, og at hann føldi seg sannførdan um, at teir við teimum sterku og royndu leikarum, saman við teimum ungu og sera spennandi talentunum, fóru at klára at halda felagnum uppi í bestu deildini í minimum tvey ár. Hann duldi tó ikki fyri, at tað skuldi arbeiðast hart og miðvíst, og at tað ikki fór at gerast lætt. Fyri at taka samanum, fortaldi hann um nakrir av venjingardystunum í næstum, og at teir longu um vikuskiftið byrja í Vági móti FC Suðuroy. Sum heild metti hann, at fyrireikingarnar gingu væl, og at teir eru svangir og spentir eftir at koma í gongd.
Hjálparvenjarin var ikki í iva
Tá Tvøroyrar Bóltfelag herfyri kunngjørdi, at hjálparvenjarin hjá felagnum í ár fór at verða Hans Fróði Hansen, vakti tað miklan ans í fjølmiðlunum, og í kvøld greiddi hann frá, hví hann júst valdi at koma til TB. Tað var av arbeiðsávum, at hann valdi at gevast við fótbólti í 2006, men hann mátti ásanna, at tað enn sat í honum, og at tað var trupult at halda seg heilt burtur. Annað felag í oynni vísti eisini áhuga fyri málrættaða leirvíkinginum, men tá hann fekk frænir av, at gamli verjumakkari hansara, frá landsliðnum, Óli Johannesen aftur vandi í TB, so hvarv allur ivi, og ein dreingjadreymslíknandi kensla kveiktist í honum. Nú fær hann møguleikan, fyri aftur at spæla undir liðini á Óla, sum hann metur vera ein av mætastu verjuleikarunum, sum Føroyar nakrantíð hava fostrað. Hóast steðg frá fótbólti, segði hann seg vera væl fyri, og vónaði at hann fór at megna at yvirtala høvuðsvenjaran, um at lata gamla makkaraskap sítt endurnýggja, við fantastiska Óla Johannesen.
Hans Fróði endaði síðani við at tosa um týdningin av samleikanum og stoltleikanum í felagnum, og at tann rætti arbeiðshugburðurin fer at bera teir á mál. Nú er tað vaksnamannafótbóltur, og tað er nú at tað er tíð at reisa seg og taka ábyrgd, segði bersøgni leirvíkingurin. Hann metti eisini at tað var av størsta týdningi, at fólkið stóð aftanfyri teir, og stuðlaðu av góðum huga.
Skynsam ungdómsmenning er á dagskránni
Ungdómsdeildin hevur seinastu árini arbeitt miðvíst við at menna ungdómin, og at tryggja so góðar karmar um børnini, sum til ber. Í ár fara vit at arbeiða víðari eftir hesum leisti, visti nýggja forkvinnan í ungdómsdeildini, Charlotta Nielsen at siga, og so kundi hon upplýsa, at íløgur í venjaraútbúgvingar, amboð til venjingar og árliga fótbóltskúlan fóru at verða gjørdar. Hon tosaði um góða samstarvið við Royn, og at tað eisini helt fram í ár. Ávísar broytingar verða tó í bygnaðinum, men hon tryggjar, at felagið erbeiðir skynssamt við at menningin av hvørjum einstøkum leikara verður í hæddini. Leisturin er lagdur av FSF í bóklinginum Fótbóltur Framá, og hesum leisti ætla vit at fylgja, segði forkvinnan í ungdómsdeildini, Charlotta Nielsen.
Kunning um vøllin
Tvey umboð fyri Suðuroyar Ítróttardepil vóru møtt til fundin á Seglloftinum í kvøld, men teir høvdu givið boð fyrr í vikuni, um at teir ikki høvdu so nógv at leggja afturat tí, sum longu var kunngjørt fyri almenninginum. Teir søgdu seg hava vónað, at umboð fyri West Tech, ið taka sær av at byggja vøllin, skuldu koma suður, men hetta blivu tað tíverri ikki stundir til. Tá tað so er sagt, so royndu Oddur Dimon og Páll Nolsøe, eftir førimuni at greiða áhoyrarunum frá gongdini, og allir spurningar vórðu svaraðir nøktandi. Myndir av verkætlanini vórðu vístar á uppvørpu, og áhoyrarin fekk ein feril av, hvussu gekk við arbeiðinum, og nær teir vænta at verða lidnir við ymisku byggistigini.
Oddur visti at siga, at teir væntaðu, at graslíkisteppið fór at verða klárt at leggja á umleið 20. mars. Harafturat metti hann at nýggja felagshúsið væntandi fór at verða klárt at taka í nýtslu einaferð í mai. Felagshús og sitipláss, undir taki, til á leið 300 áskoðarar koma at liggja á syðru síðu við vøllin.
Sterkir saman standi
Tann síðsti, ið tók orðið í kvøld var formaðurin í Tvøroyrar Bóltfelag, Andre Dalfoss, sum heitti á fólk, um at gerast limir í felagnum, og soleiðis veita eina kærkomna og hjálpandi hond til aldursforsetan. Hann var serstakliga fegin fyri allan veittan stuðul, bæði frá einstaklingum, men sannuliga eisini frá lokalu fyritøkunum. Hann kundi tó væl hugsað sær, at fleiri hvílandi limir vóru í felagnum. At enda bað hann fólk, sum høvdu góð hugskot viðvíkjandi møguligum aktivitetum ella um tey hava eitthvørt konstruktivt í kvittani, um at senda felagnum ein mail á tb@tb.fo. Tað ræður um at finna uppá fjølbroyttir aktivitetir, sum veita felagnum nøkur oyru eyka. Tað skal nógv til, og einans við at standa saman, megna vit tað. Við hesum orðum endaði formaðurin fundin, takkaði fyri kvøldið, og ynskti TB og tess stuðlum eitt gott ár.


text:
Brandur Enni
Brandur Helgason Enni er føddur á Tvøroyri 15. apríl 1989. Hann er virkin tónleikari av Tvøroyri, sangari og sangskrivari. Hann gjørdist av fyrstan tíð kendur sum partur av væl umtóktu barnafløgunum við Kulum Rótum. 12 ára gamal útgáv hann í 2002 sína debutfløgu, "Waiting in the Moonlight", ið seldi fleiri enn 5.000 eintøk. Síðan 2005 hevur Brandur javnan vitjað í Svøríki, har hann hevur arbeitt saman við lagsmiðunum hjá tónlistaforlagið Air Chrysalis Scandinavia. Samstarvið við Air Chrysalis endaði við, at Brandur varð upptikin á tónleikaskúlan Musikmakarna í Örnsköldsvik í Svøríki. Seinnu árini hevur Brandur lagt seg alt meira eftir at skriva egnar sangir og framføra teir á konsertum og festivalum. Hann hevur havt framførslur á eitt nú Summar Festivalinum, [1] á G! Festivalinum,[2], á Jóansøkufestivalinum.[3], á Ó-Festivalinum. Tróndur Enni sum eisini er tónleikari og sangari er beiggi Brandur. Teir framføra ofta saman á konsertum í Føroyum. Ein av teimum royndu føroysku poppkomponistunum hevur kallað Brand tann mest lovandi unga popptónasmiðjin í føroyskum tónleiki.
Lívsleið[rætta | rætta wikitekst]
Brandur Enni gjørdist barnastjørna í Føroyum og Íslandi, og sum síðani hevur ment seg til sangskrivara og tónleikara á altjóða stigi. Brandur byrjaði at syngja longu sum tvey ára gamal, gav sína fyrstu plátu út tá hann var 12 ár og gjørdist straks eitt húsarhaldsnavn bæði í Føroyum og Íslandi. Upprunaliga var ungi maðurin av Tvøroyri bert ein av fleiri sangarum á Kular Røtur-fløgunum, men eyðsýndu sanggávurnar og smittandi sjarman gjørdu Brandur til eitt upplagt evni til eina barnastjörnu – eitt sera væl umtókt fyribrigdi í Norðurlondum um aldarskiftið. Í 2002 varð 13 ára gamli Brandur av Tvøroyri vorðin heimskendur í Føroyum við skríggjandi gentum í hólunum og 5000 seldum eintøkum av debutfløguni "Waiting in the Moonlight". Síðani tá hevur hann verið við á fleiri fløgum – bæði í Føroyum og í Svøríki. Brandur er av Tvøroyri og kemur frá einari familju, har fleiri av teimum spæla tónleik. Beiggi Brand, Tróndur Enni, sum eisini er millum kendu føroysku tónleikararnar, plagdi at taka Brand við sær til venjingar í rokkbólkinum hjá honum, tá Brandur var umleið trý ár. Her plagdi Brandur at sovna hóast larmin. Seinni byrjaði áhugin fyri popptónleiki tó at vaksa, og Brandur fór at læra seg at syngja eins væl sum tær fyrimyndirnar, hann hevði fingið uttan úr heimi. Fyrsta fløgan, "Waiting in The Moonlight", kom út í 2002, og síðani hetta hevur Brandur verið á eini langari ferð. Hann var einans 13 ára gamal, tá fyrsta fløgan kom út, og av somu orsøk var rødd hansara ei heldur liðugt ment.
Sum bara 17 ára gamal flutti Brandur til Svøríki, har hann gekk á einum lítlum sangskrivaraskúla í Norðursvøríki, til hann var 19 árá gamal. Eftir hetta flutti hann til Stockholm, har hann hevði fingið sáttmála í lag við eitt stórt plátufelag. Brandur hevur í 2008 verið við í Eurovision-kappingini í Svøríki, men vann tó ikki. Hann hevur eisini sungið ein sang í sambandi við premieruna av ungdómsfilminum High School Musical 3. Brandur sang duet við svensku sangarinnuni Molly Sandén, sangurin eitur "Just här, just nu". Sangurin hevur ofta verið at hoyra í sjónvarpsrásini Disney Channel. Í 2010 varð hann heiðraður sum besti sangari á Planet Awards. Brandur hevur eisini verið ein av trúføstu gestunum á Summarfestivalinum. Brandur hevur ferðast nógv við tónleiki, hann hevur havt framførslur uttanlands, og eitt skifti búleikaðist hann í Svøríki, áðrenn hann kom heim aftur til Føroya at búgva í 2012. Áðrenn Brandur Enni flutti aftur til Føroya, fekst hann nógv við tónleik í Svøríki, har hann gekk á tónleikaskúla. Hann sang m.a. lagið "Lullaby" í innleiðandi sangkappingini "Melodifestivalen" í Svøríki í 2008. Síðani hevur hann t.d. luttikið í svenska Grand Prix'num, samstarvað við eini røð av svenskum singer-songwriters og verið á konsertferðum m.a. við Evropeiska Melodi Grand Prix vinnaranum í 2009, Alexander Rybak. Hóast ungu árini, hevur Brandur Enni drúgvar royndir á norðurlendskum tónleikapallum. Umframt sína framúr góðu rödd, spælir Brandur akustiskan gittar, klaver, trompet og horn.
Egnar fløguútgávur[rætta | rætta wikitekst]
- Funerals and celebrations, Tutl, 2014
- The Illusion Of, single, 2011
- Sometimes truth needs a lie, single, 2009
- Lifelong Lovesong, single, 2008
- Lullaby, single, 2008
- Brandur, album, 2003
- Brandur, single, 2003
- Still Friends, single, 2003
- Perfect Summer, single, 2002
- The Way I am, documentary, 2002
- Waiting in the Moonlight, debut fløga, 2002
Útgávur við fleiri sangarum[rætta | rætta wikitekst]
- Christmas Album, fleiri sangarar, 2007
- Dýrd, fleiri sangarar, 2005
- Kular Røtur, barnafløga, 2000
- Mánadags Mortan, børn syngja, 1999 [4][5]
High School Musical 3 sangurin "Right here right now"[rætta | rætta wikitekst]
Í 2008 sang Brandur duett við Molly Sandén sangin úr Disney filminum High School Musical 3: Senior Year, sum varð umsettur til svenskt.[6] Tey bæði sungu sangin á svenskum, svenska heitið er "Just här, just nu".[1]
Svenska sangkappingin Melodifestivalen 2008[rætta | rætta wikitekst]
Í 2008 sang Brandur Enni sangin Lullaby í innleiðandi sangkappingini "Melodifestivalen" í Svøríki. Vinnarin kom víðari til "Eurovision Song Contest". Brandur gjørdist nummar 5 og kom ikki víðari til finaluna sum var í Beograd í Serbia. Tað gjørdist Charlotte Perrelli, sum kom at umboða Svøríki til Eurovision sang kappingina.[7]
Planet Awards 2009 - Besti sangari[rætta | rætta wikitekst]
Á hvørjum ári beint áðrenn nýggjár, letur Miðlahúsið (Sosialurin, Portalurin og Rás 2) virðislønir fyri at heiðra føroyskum tónleiki og føroyskum tónleikarum. Tær sonevndu Planet Awards verða latnar til hesar kategoriir:
- Besti føroyski bólkur ella einstaklingur
- Besta útgáva
- Besta songkvinna
- Besti sangari
- Besti nýggi bólkur
- Besta lagið
Harumframt verður latið "Planet Herðaklapp".
Brandur Enni vann Planet virðisløn í bólkinum "Besti Sangari" í Planet Awards 2009. Í alt 6 virðislønir vóru latnar umframt eitt herðaklapp. [8] Brandur var eisini tilnevndur sum "Besti sangari" til Planet Awards 2010, tó uttan at vinna.[9]
Keldur[rætta | rætta wikitekst]
- ↑ Summarfestivalur.fo
- ↑ Gfestival.fo
- ↑ Portal.fo
- ↑ Rateyourmusic.com
- ↑ Brandur.com
- ↑ Wikipedia grein um Molly Sanden
- ↑ Melodifestivalen á svensku Wikipedia
- ↑ Planet.portal.fo
- ↑ Planet.portal.fo, Planet Awards: Tey tilnevndu eru..
- Grein frá portal.fo "Brandur millum tey bestu í Svøríki"
- "Musikmakarna" - Tónleikaraskúli í Svøríki
- Student Radio Chart
- Air Chrysalis Scandinavia
- Planet Awards 2009
Slóðir úteftir[rætta | rætta wikitekst]
- Brandur Enni Official Website
- Brandur Enni á MySpace
- "Musikmakarna" - Tónleikaraskúli í Svøríki
- Suðuroyar Kunningarstova - Um Jóansøkufestivalin
- last.fm
- Artist direct um Brandur Enni
- Hvonn Live: Samrøða við Brand Enni, portal.fo


text:
Her eru slóðir til nakar síður sum kundu verið áhugaverdar hjá tær at vitja:
Plátufelagið TUTL
Plátufelagið TUTL varð sett á stovn í 1977 av tónleikarunum og tónasmiðinum Kristian Blak. Tað sum sermerkir TUTL í mun til onnur plátufeløg er at tað eru tónleikararnir og tónasmiðirnir ið eiga Tutl. Tí er tað eisini áhugamálini hjá hesum sum hava fremstu raðfesting. TUTL hevur sum endamál at stimbra korini hjá føroyskum tónleikarum og tónasmiðum, betra um tónleikapallin í Føroyum og marknaðarføra føroyskan tónleik um allan heim.
Les meira á tutl.com
Felagið Føroysk Tónaskøld
Felag fyri tey sum skriva tónleik, ið umboðar áhugamálum hjá føroyskum tónaskøldum. Endamálið er at verja rættindi hjá tónaskøldum og bøta um listarligu og fíggjarligu viðurskiftini hjá teimum. Millum annað við at skipa fyri at verk hjá limum verða framførd.
Felagið Føroysk Tónaskøld umsitur eisini Koda-Føroyar grunnin ið t.d. stuðlar útgávum, konsertum og framførslum og bíleggingum av tónlistarverkum.
Les meira á: composers.fo
Gramex
Limafelag innan tónleikavinnuna. Gramex heintar gjald fyri tónleikarar og plátufeløg tá ið tónleikur teirra verður spældur alment. Tí er tað sera umráðandi at melda seg sum lim, og senda studielistarnar til Gramex – so kanst tú fáa fíggjarliga inntøku tá ið tónleikur tín verður spældur alment.
Les meira á gramex.dk
Koda
Koda hevur til endamáls at tryggja at tey ið skapa tónleikin eisini fáa nakað burturúr – tónaskøldini og songskrivararnir. Koda heintar gjald fyri tónaskøld og songskrivarar tá ið tónleikur teirra verður spældur alment. Tí er tað sera umráðandi at melda seg sum lim, og skráseta tá ið konsertir verða spældar – so kanst tú fáa fíggjarliga inntøku tá ið tónleikur tín verður spældur alment.
Les meira á koda.dk
Koda hevur eisini nógvar grunnar ið tilber at søkja um fíggjarligan stuðul frá,
les meira á: kultur.koda.dk
Spotify for artist
Um tú vilt broyta mynd, biografi ella annað á tínum Spotify profili, so mást tú fyrst vátta (verify) tín spotify artist profil. Fyri at vita hvussu mann kann gera hetta, og annað í sambandi við Spotify, vinarliga fylg vegleiðingini her: artists.spotify.com
Stuðul
Niðanfyri eru savnaðir nakrir stuðulsmøguleikar:
Virkir, Kommunur:
Haraftur at stuðla kommunur og virkir ofta mentanarligum virksemi sí her dømi frá: Tórshavnar kommunu. Best er um grundgivið verður væl í umsóknunum fyri hví júst tín verkætlan hevur uppiborið stuðul og eisini hví tú søkir júst hetta virkið ella kommununa.


text:
Bílegg tíð
Servitan um okkara bilar
Serlig tøknlig vitan og útgerð
Okkara mekanikarar eru serliga útbúnir í Toyota-útgávunum, og eru vit gjøgnum framleiðaran javnan kunnaðir í samband við tí nýggjastu tøknina.
Við at hava bilin til tey eftirlitini, ið framleiðarin tilmælir, kunnu ábøtur ella feilir rættast alt fyri eitt, fyri at spara kundan fyri eyka útreiðslur í samband við fyribyrging av skaðum á aðrar lutir, og samstundis økist trygdin á bilinum. Sum einasta løggildaða Toyota verkstaðið hava vit karmarnar at viðlíkahalda bil tygara á bestan hátt.
Fyri at tryggja sær, at bilurin kann verða umvældur ein ávísan dag ella tíð, er tað best at ringja ella senda okkum ein teldupost. Tó royna vit so vítt gjørligt at taka bilar í millum til eitt nú olju-, dekk- og peruskift. Fyri at veita eina dygdar tænastu, veita vit eisini góðsku kanningar fyri at vissa okkum at arbeiðið verður væl úr hondum greitt.
Við at hava bilin til tey eftirlitini, ið framleiðarin tilmælir, kunnu ábøtur ella feilir rættast alt fyri eitt, fyri at spara kundan fyri eyka útreiðslur í samband við fyribyrging av skaðum á aðrar lutir, og samstundis økist trygdin á bilinum. Sum einasta løggildaða Toyota verkstaðið hava vit karmarnar at viðlíkahalda bil tygara á bestan hátt.
Fyri at tryggja sær, at bilurin kann verða umvældur ein ávísan dag ella tíð, er tað best at ringja ella senda okkum ein teldupost. Tó royna vit so vítt gjørligt at taka bilar í millum til eitt nú olju-, dekk- og peruskift. Fyri at veita eina dygdar tænastu, veita vit eisini góðsku kanningar fyri at vissa okkum at arbeiðið verður væl úr hondum greitt.


text:
Uppskot til nýggja stevnuskrá var lagt fyri landsfundin hjá Fólkaflokkinum um vikuskiftið, og hon var sera væl móttikin.
Seinasta árið hevur Fólkaflokkurin arbeitt við uppskoti til nýggja stevnuskrá fyri flokkin. Fyri at tryggja, at stevnuskráin hevur jørðildi í øllum baklandinum, hava fundir verið í øllum limafeløgnum. Út frá hesum var uppskot skrivað, sum eisini hevur verið til ummælis í limafeløgum.
Á fjølmenta landsfundinum vóru nógv, ung sum eldri, ið tóku orðið eftir framløguna av uppskotinum. Nøgdsemi var somikið stórt, at avgjørt var, at nú verður síðsta hond løgd á uppskotið og síðan verður stevnuskráin løgd fyri Floksleiðsluna. Í Fólkaflokkinum er Floksleiðslan hægsti myndugleikin. Ein leiðsla, har øll limafeløg eru umboða, eisini HUXA – fólkafloksungdómur.
Grundhugsjónin er tann sama, men nýggja stevnuskráin er meira nútímans. Fólkaflokkurin er framvegis ein borgarligur vinnulívsflokkur
Nýggja skráin leggur eisini dent á útbúgving, mentan og umsorgan. Hon kann av røttum kallast ein harður pakki við bleytum innihaldi.
Væntandi verður nýggja stevnuskráin hjá Fólkaflokkinum samtykt í næstum. Ein flokkur, sum er ein borgarligur, sosialur og liberalur tjóðskaparflokkur.


text:
Óli Mortensen úr Havnar Svimjifelag hevur á íslendsku meistarastevnuni á langgeil (ÍM50) í morgun sett nýtt føroyskt juniormet í 400 metra frísvimjing, við tíðini 4:11.64 har kravtíðin til at kunna seta met var 4:20.05. Hetta var í innleiðandi riðlunum, og tíðin var triðbest av teimum 24 sum svomu, so hann fær vælsagtans møguleika aftur í kvøld. Til ber at fylgja við stevnuni beinleiðis á SportTV, finalurnar byrja kl 17:30 íslendska tíð (18:30 í Føroyum?).
Tag: Óli Mortensen
Video hjá ‘Kobba’ frá venjingarleguni í Florida
Íslendski Jakob Jóhann Sveinsson hevði videotólið við tá ið hann og (íslendsku) Ægir og tveir føroyingar fóru til Florida á venjingarlegu nú í jólaferiuni 2011-2012. Um tit hyggja væl so síggja tit bæði Óla Mortensen og Alva Hjelm á felagsmyndunum, tveir ungar garpar sum kláraðu seg væl nú á Ægir-stevnuni um vikuskiftið 🙂


text:
Archive for august, 2013|Monthly archive page
Pengar í egnar lummar
Serfrøðin hevur ikki altíð verið høgt í metum. Vanlig fólk, men eisini valdið, dáma ofta ikki tey, sum halda seg vita betur. Eitt nú akademikararnar í Havn, sum lurta eftir tónleiki ella renna til sjónleikir, sum ongin skilur, og summir teirra lesa enntá bøkur. Tá er ólíka betri og stuttligari at lurta eftir countrykonginum Halli Joensen, ganga í bindiklubb, spæla gekk ella fartast kring landið í húsvogni. Og onki ilt um tað.
Bob Dylan stuðlar á ein hátt hesum hugsunarhátti, tá ið hann í sanginum Subterranean Homesick Blues segði, “you don’t need a weatherman to know which way the wind blows”. Kanska hugsaði hann her serliga um stívrendu serfrøðina, sum helt seg til tað roynda og gamla og noktaði at síggja tað nýggja í tíðini. Og tað ber nú einaferð til at hugsa sjálvur.
Í Danmark fingu tey í 2001 tað, tey róptu skipanarskifti (systemskifte), sum m.a. bar í sær, at vanligi veljarin nú vildi sleppa til orðanna, tí nú vóru tey troytt av at verða sett upp á pláss av serfrøðingaveldi og ráðisligum smakkdómarum. Danski arbeiðarin fann sær nýggjan flokk, Dansk Folkeparti, sum tordi at siga tað, sum nógv innast inni hildu, men ikki vildu standa við. At hetta skipanarskifti kom í 2001, júst 100 ár eftir stóra skipanarskiftið í Danmark í 1901, tá danir fingu parlamentarismu, man neyvan vera av tilvild. Gamli skilnaðurin millum tað fína og tað flata var um at hvørva. Hitt sonevnda mentanarradikala projektið, at lyfta vanlig fólk, sum vóru komin í fjøtur av lættisoppamentan, upp á eitt hægri mentanarstig, hevði sínar veikleikar og misti sítt mæti. Tað tók seg upp eitt virðisstríð, sum danski blaðmaðurin Rune Lykkeberg lýsir so væl í bókini Kampen om sandhederne. Om det kulturelle borgerskabs storhed og fald (Gyldendal, 2009).
Kendi franski sosiologurin Pierre Bourdieu vísti í sínum analysum á, at tey fínu eru ikki so fólkaræðislig, sum tey sjálvi halda, og at tey helst vilja halda seg fyri seg sjálvan og dyrka sína serstøðu og undirstrika, at tey eru ikki sum hini.
Nú er nógv broytt, og tað eitt sindur fínara slagið dámar nú at vera í hóslag við tey almindiligu, tí tey hava tað hóast alt stuttligari og tora at standa við, at tey hava vánaligan ‘smag’. Fólk úr øllum stættum drekka nú sama slag kola og eta pizza. Tað er bara í Føroyum, at vit eru so heimfødd og treisk og halda, at grind og spik, ræstur fiskur og garnatálg smakkar væl. Men ikki veit eg, alt vendir nú øvugt, og tú kanst enntá uppliva, at verkamenn sita og drekka fínt vín yrkadagar.
Her í Føroyum hava vit tíbetur ongantíð ordiliga havt nakran trupulleika av serfrøðini. Ja, vit hava eitt satt vitanarfobi, sum Bjørn á Heygum, sum talaði á kravgonguni á Vaglinum í dag móti handfaringini av tunnilsmálinum, tók til.
Eg havi gingið nógvar kravgongur, men eg má siga, at í dag var fyrstu ferð, at eg havi luttikið í eini filosofiskari kravgongu. Eini kravgongu við fólki, sum elska og trúgva á vitan. Og tað er so satt sum tað er sagt, at vitan og serfrøði hava ongan góðan í teirri føroysku politisku skipanini, tíansheldur í grammu vinnuni. Tað var ein tíð, tá menn og konur vóru, ið høvdu tign, onkur hevur kallað tey ‘gylta liðið’. Men tey yngru ættarliðini av heimastýrispolitikarum, sum nú ráða fyri borgum, eru púra sør. Ja, vit kunnu næstan siga um hesar politikarar, at teir eru koppsettir ímóti fornuft, sum tað eitur í einum av sangunum hjá Kára P.
Og tað ger ikki støðuna betri, tá ið vit síggja, hvussu politiska skipanin fer við okkara mentanar- og vitanarstovnum.
Bjørn nevndi í røðu síni m.a. vánastøðuna hjá fiskastovnunum á landgrunninum sum dømi um, at ávarðingar frá serfrøðini verða skúgvaðar til viks. Her telur meiningin hjá manninum á gøtuni borin fram av populistiskum politikarum, grammum vinnulívsmonnum og vælmeinandi prædikufólki meira enn kanningar, ástøði og evidensur. Og metingar hjá serfrøðini um, hvør tunnilsloysn er tann betra, telja ikki við í politisku telvingini, tá lokalpolitikarar trína fram á pall. Tí teir vilja hava sín tunnil! Kosta hvat tað kosta vil.
Tað tykist ikki røra teir, at fólkið rýmir í stórum tali. Og tilfeingisgjaldið, sum kundi gjørt okkum øll og landið betri fyri, hava teir gjørt til eitt ókvæmisorð, sum formaðurin í Fiskimannafelagnum vil hava strikað úr orðabókini. Býttari hann. Jú, føroysk búskaparfrøði er pengar í egnar lummar.
Ella sum ein talari tók til á kravgonguni: tá ið vit bara hava lokalpolitikarar, hvør skal so stýra landinum?
Eisini var tað hugvekjandi at hoyra annan talara spyrja, um okkara fólkaræði er so væl ment, sum vit ganga og halda.
Nú skal ein ikki leggja seg skerflatan fyri serfrøðini. Antin tú virðir serfrøðina ella ikki er fyrst av øllum ein spurningur um hugburð og um hegni. Vilja vit ganga undir reglur og mannagongdir, ella vilja vit bara brúka eirindaleyst vald at náa egnum áhugamálum? Ein tann besta vitanin er at vita, at tú ikki ert alvitandi, og at tað onkuntíð loysir seg at lurta eftir ráðum. Og helst var tað hetta kravgongan í dag snúði seg um: ein grundleggjandi skeivleika í okkara politisku fyrisiting og politiska hugsunarhátti.
Kanska hava vit brúk fyri einum skipanarskifti.
WHEN I’M SIXTY-FOUR
Fyrst fari eg at nýta høvið at takka øllum, sum mintust meg á 64 ára degnum, bæði teimum á Facebook og hinum, sum eg hitti live.
Dagurin hjá mær var sum dagar flest, eitt sindur eintáttaður, men ikki keðiligur kortini.
Eg fekk drekka á songina, og tað dámar mær. So var farið til arbeiðis sum vanligt, og hevur tú heilsuna, so skal arbeiðast nøkur ár aftrat, áðrenn lívskvøldið byrjar. Men hetta tosið um lívskvøld er lítið hugaligt prát hjá ungum manni, so best man vera at gevast her, skal ein ikki gerast tungur í huga.
Abbasonurin Aron fyllir sama dag sum eg, so vit fóru inn á gólvið hjá teimum frá morgunstundini at ynskja honum tillukku og geva honum eina gávu, – eitt plagg, so tað fekk hann ikki at skera í fagnaðarróp. Øðrvísi hevði helst verið, um hann heldur fekk eitt telduspæl, men tey fært tú ikki so væl pakkað inn. Vit eru enn nøkur, sum trúgva á realitetsprinsippið, meðan børnini heldur vilja sleppa at gera sum teimum lystir. Og tað er helst eisini so satt, sum tað er sagt í kvæðinum: Leikum fagurt á foldum. Eingin treður dansin undir moldum.
Men Aron helt tað kortini vera harmiligt, at vit báðir skuldu halda føðingardag sama dag, tí so slapp hann ikki í mítt gildi, og eg ikki í hansara, segði hann. Men eitt er logikkur, annað er veruleiki, og júst hesi naggatódnini var nú lætt at snúgva sær burturúr.
Og seinnapartin fóru vit so í føðingardag hjá Aron. Millum mangt gott fekk eg mær eisini eina reyða pylsu. Hon sá so lokkandi út, men gagnnaðist mær ikki ordiliga. Ein sveipað stokt pylsa plagar, tá ein er staddur í hinum partinum av ríkinum og skal flotta sær, at glíða væl niður – afturvið eini flógvari kakaomjólk, sjálvandi.
Men vit høvdu ikki meir enn svølgt, tá ið eg og bróður vildu uppliva enn meira, og so settu vit kósina oman í Tutl at hoyra ein av okkara fínu bluesartistum live. Tað var ein sera hugnalig løta, tí ikki bara dámar mær blues, sum jú er fasta undirstøðið undir so at siga øllum góðum populertónleiki, men Uni Debess, sum spældi í Tutl, dugir at spæla og framføra blues upp á sín serliga máta. Har í Tutl í gjár gekk tað nú meira friðarliga fyri seg við kassaguitara og sangara.
Millum nógvar góðar sangir, – næstan allir um hesar ólukku tvitnu konur, sum ikki unna manninum bara eina lítla eydnustund, sang Uni eisini House of the Rising Sun í útsetingini hjá Leadbelly. Hann nevndi ikki Animals, men eg kann ikki ímynda mær, at hann ikki eisini kennir ta útgávuna.
House of the Rising Sun er jú ekta bekennilsi og formaning.
Nú eg nevni Leadbelly, so er hann onki minni enn fult pensum til í hvussu er eitt bachelorprógv í samfelagsfrøði; list, sum er sprottin úr dagsins vandamálum.
Bubbi Morthens, sum er kendur um okkara leiðir, er eins og eg Leadbelly-fan.
Og Kurt Cobain sáli sang eisini í síni tíð ein av sangunum hjá Leadbelly (Ledbetter, sum hann eisini var nevndur) nakað so hugtakandi, sangin Black Girl (Where did you sleep last night?). So vita vit, hvat klokkan hevur sligið.
Uni Debess hevur givið út eina røð av fløgum, og tann nýggjasta Blue Buzz prógvar, at vit standa onki aftanfyri tað besta útlendska, tá um tónleik ræður. Eg spurdi Una, hví hann á hesi fløguni spældi øll ljóðførini sjálvur, og um tað ikki var eitt sindur vágiligt. Hann svaraði, soleiðis sum eg eisini hevði ímyndað mær tað, tá eg lurtaði eftir fløguni, at við hesi fløguni vildi hann fáa fram júst tað ljóðið ella soundið, sum hann leitar eftir. Men eyðsæð, skal hetta spælast live, so sleppur hann ikki undan at hava aðrar tónleikarar við sær, men nú vita teir so, hvat Uni vil hava teir at spæla.
Bróður var so heppin at fáa eitt signerað eintak av Blue Buzz. Eg hevði longu keypt dagin fyri, so tað passar ikki altíð, at sein kúgv fær skitið gras.
Til stuttleika kann eg nevna, at eitt av løgunum á fløguni Blue Buzz eitur Ain’t Gonna Be Your Slave, og tann sangurin hevur so avgjørt onki við kvinnufrígering at gera.
Men nú skal hetta ikki takast so alvorliga, tí munnu ikki allar kvinnur tá samanum kemur vera fittar, um vit ikki telja briturnar við? Tað var ein tíð, tá ið korini vóru trong og menn vóru fyri øgiligari mannminkan, og kvinnan var tá tann einasta, sum kundi geva teimum viðurkenning og ugga, so at teir uttan himpr kundu loyva sær at ganga upp afturá. Soleiðis er neyvan longur, heldur ikki her í Føroyum, her korini hjá teimum flestu eru góð – her verða vit nú kanska mest lumpað og hildin fyri gjøldur av systeminum.
Nú gloymdi eg heilt føðingardagin, men hann er jú farin afturum. Men takk fyri øll somul.
Eg havi lovað mínari, at havin skal ikki verða forsømdur, tí sum tað stendur í sanginum:
Doing the garden, digging the weeds,
Who could ask for more?
Nú leggja tey til brots í Danmark
Í okkara grannalondum eru fólkabókasøvnini ein miðdepil í mentanarlívinum. Bókasøvnini bjóða fólki upplýsing og upplivingar. Tey eru eitt stað, har tú kanst sita, standa ella ganga og kunna teg um ymist og uppdaga okkurt púra óvæntað, sum kanska ger lívið meira fjølbroytt og ríkt. Eitt stað har tú kanst lesa bløð og tíðarrit, læna bøkur o.a. bókasavnstilfar, og eitt stað har tú kanst koma til ymisk tiltøk. Alt ókeypis fyri brúkaran, sjálvandi. Ein eyðkend almenn tænasta.
Fólkabókasøvnini komu við ídningini og býargerðini, tá upplýsing av arbeiðsfólki skuldi vera verja fyri tí sosiala rótloysi og neyðini, sum fylgdi við teimum stóru broytingunum. So skuldi ein hildið, at tað nú í okkara framkomna heimi er ikki brúk fyri bókasøvnum, men nevyan man tað vera so.
Tað er framvegis brúk fyri bókasøvnunum eisini í okkara tíð, nú upplýsing meir og meir er merkt av skundi, flákran og gákan. Nógv fólk kenna á sær ein tómleika og kundu hugsað sær karmar og umstøður til umhugsni og grundan. Og tosað verður nú eisini nógv um týdningin at byggja upp aftur bygda- og grannaløg, sum er munandi viknað, nú alt meira fer fram privat ella við hús ella í tykisligum (virtuellum) sosialum pallum sum Facebook.
Og man tað eisini ikki vera so, at tá ið ítróttur og festivalar eru undantiknir, tvs. hendingar, har tað snýr seg um at halda við, fegnast í bólki og kobla av, sum vit sjálvandi eisini hava brúk fyri, so liggja nógv av okkara stórplássum í reinum sosialum koma. Har er at kalla onki at fara ella koma til.
Á sovorðnum støðum átti bókasavnið at verið eitt savningarstað, sum umframt at veita upplýsing og upplivingar, kann veita stuðul til útbúgving og læru.
Nógv undrast á, hví OKKARA fólkabókasøvn ikki eru meira ment enn tey eru. OKKARA politikarar, sum skulu ganga undan á øllum økjum, tykjast ræðast bókasøvnini, skýggja tey, ja, vit kunnu tosa um eitt slag av bibliofobi.
Tað er spell, at fólkabókasøvnini fylla so lítið í heildarætlanini Fólkaflyting og fólkavøkstur, sum Vinnumálaráðið almannakunngjørdi í apríl í ár. Men har var so onkur og meir enn ein, sum spakføriliga settu fram ynski um, at bókasavnstænastur verða raðfestar hægri.
Og tað verða tær sum nevnt í okkara grannalondum.
Í Danmark eru tey júst farin undir eitt stórt átak, sum tey nevna ‘Modelprogram for folkebiblioteker’, sum Kulturstyrelsen stendur fyri. Kanningar í Danmark vísa, at flestallar kommunur hava stórar ætlanir við bókasøvnunum komandi árini. Talan er m.a. um umbyggingar ella nýbyggingar. Átakið Modelprogram skal vera ein hjálp hjá kommununum, so at tær kunnu fáa íblástur til at gera tað optimala bókasavnið, sum lýkur nútíðarinnar krøv. Og sum tey siga: “Udfordringerne er internationale, og udviklingen spejles i slagord som ’from collection to connection’, ’from book container to community centre’, fra transaktion til relation.”
Tað ber til at lesa um átakið á http://modelprogrammer.kulturstyrelsen.dk/
Kanska vit eisini kunnu fáa íblástur frá øðrum, tí her eru vit ikki rættiliga byrjað enn. Vit mugu gevast at halda, at alt er hinum svanga søtt. Nú noyðast vit at fara til verka.


text:
Minst til at melda kredittkortið hjá tær til 3D Secure hjá banka tínum
Tá tú keypir á netinum, verður kravt, at títt kort skal vera melda til 3D Secure. Hetta av trygdaávum.
Hetta er sum minstamark galdandi fyri Dankort, Visa Dankort og Mastercard.
Fyri at betra um trygdina, krevja vit, at øll kort, ið verða brúkt á heimasíðuni, eru melda til 3D Secure.
Hvussu gongur tað fyri seg?
Tá tú rindar á heimasíðuni og ert liðugur at keypa, t.v.s. At tú hevur tøppa allar tínar upplýsingar, verður eitt einnýtisloyniorð sent til tína telefon. Hetta koyniorðið skalt tú tøppa inn fyri at enda keypið hjá okkum.
Um tú hevur trupulleikar við keypi hjá okkum, verður tú vinaliga biðin um at seta teg í samband við tænastudepilin hjá bankanum og siga teimum telefonnummarið, sum skal nýtast í sambandi við 3D Secure.
Niðanfyri eru nummur hjá bankum:
Les meira hjá NETS.
Betri Banki: Tel +298 348000
Bank Nordik: Tel +298 330330
Suðuroyar Sparikassi: Tel +298 359870
Norðoya Sparikassi: Tel +298 475000


text:
Norska “Havyard Leirvik-skipasmiðjan” hevur júst handað Esvagt, sum nógvir føroyingar sigla við, seinasta av trimum vindmylluveitingarskipum. Sostatt hevur skipasmiðjan higartil smíðað seks skip til danska reiðaríið, sum eigur meira enn 40 skip íalt.
Hóast trupulleikarnar við koronuavmarkingunum hevur norska skipasmiðjan handað danska reiðarínum trý skipinum av slagnum, HAV 831 SOV (Service Operation Vessel), upp á undir eitt ár.
“Vit fáa avbera góðar afturmeldingar frá veitarum, reiðaríi og klassanum, og øll, ið hava havt nakað við hendan seinast nýbygningin at gera, kunnu vera errin av úrslitinum,” heldur Vegard Skår, sum er verkætlanarleiðari hjá Havyard-skipasmiðjuni í Leirvik.
Tey trý systurskipini eru 3.830 br.t., og tey eru 70,5 metrar long.
Vestas hevur kjartrað øll trý skipini við 15-ára sáttmálum.
Kelda: Metal Supply Norge / Maritimedanmark / Søfart


text:
Umhvørvisstovan á Vísindavøkuni 2021
13-09-2021 | Stovnurin
Umhvørvisstovan verður væl umboðað, tá Granskingarráðið skipar fyri Vísindavøkuni 24. september í Sjóvinnuhúsinum og Vísindavøku á ferð 15.-22. september.
Evnið í ár er gransking og falskunning. Umhvørvisstovan luttekur tí við eini røð av fyrilestrum undir felagsheitinum “Í roynd og veru”, sum á ymiskan hátt fara at viðgera hetta evnið.
24. september – Kongshøll, Sjóvinnuhúsið
20. september – Bókasavnið við Løkin
21. september – Klaksvíkar bókasavn
22. september – Sørvágs bókasavn
Øll skráin sæst her.
« Aftur
Um tú hevur spurningar ella viðmerkingar er tú vælkomin at ringja til Umhvørvisstovuna, telefon 342400, ella at senda okkum ein teldupost us@us.fo


text:
FRÁBOÐAN um at broyta skipanina í fiskiskapinum eftir makreli í norskum sjógvi
Jacob Vestergaard, landsstýrismaður, hevur gjørt av at broyta skipanina fyri fiskiskapin eftir makreli í norskum sjógvi soleiðis, at tær nøgdaravmarkingar, sum eru ásettar fyri hvønn bólkin av fiskiførum í makrelkunngerðini, verða tiknar burtur.
Við broytingini fær hvør rættindahavari møguleika at fiska av síni makrelkvotu í norskum sjógvi, inntil atgongdin upp á 83.524 tons, sum Føroyar hava avtalað við Noreg, er uppi. Á henda hátt verður samstundis lagt til rættis fyri, at føroyska atgongdin í norskum sjógvi verður brúkt.
Sambært makrelkunngerðini kann landsstýrismaðurin, um líkindi eru fyri, at atgongdin at fiska kvoturnar verður fullnýtt, við fráboðan umskipa rættin til atgongd til norskan sjógv.
Við støði í skrásettari veiðinøgd higartil tilsamans og veiði í norskum sjógvi er niðurstøða gjørd um, at líkindi eru fyri, at føroysk skip í 2021 ikki fara at fullnýta møguleikarnar, sum skipini hava at fiska makrel í norskum sjógvi.
Broytingin fær gildi frá fríggjadegnum 24. september 2021.


text:
Støddfrøðiligt endamál: At næmingarnir fáa royndir í at viðgera areal, skap, symmetri,vinklar og at snara skap.
Ein fraktalur er ein uppbýtt strika/kurva ella uppbýttur flati, har hvør lítil partur hevur sama skap sum heildin. Eitt dømi um hetta kundi verið eitt blómkálshøvd.
Hetta virksemið kann vera brúkt ímillum allar aldursbólkar, men støddfrøðiligi høvuðsdenturin eigur at verða lagdur soleiðis, at hann samsvarar aldrinum.
Ellipsan er løtt at tekna. Legg eitt pappír á eina plátu ella annað undirlag. Fest ein tráð millum tvær teknistiftir og set stiftirnar fastar...
Skapið skal hanga saman í kantinum, sum boygt verður um. Kortið verður symmetriskt. Kanturin er symmetrilinja...
Ymsar smærri uppgávur til undirvísingina í støddfrøði.
Her er ein uppskrift at gera eina jólastjørnu við at líma pyramidur á eitt avskorið oktaetur.


text:
Bláber
Bláber (frøðiheiti Vaccinium) eru smá blá ber. Bláber innihalda serliga nógvar antioxidantar (myrki liturin) og tað eru m.a. hesi sum verja kroppin móti kyknuskaðum og ov skjótari elding. Kanningar benda á, at berini hava gagnliga ávirkan á eygnasjúkuna Macular Degeneratión (gulur blettur á eyganum).
Harumframt eru innihalda berini vitaminirnar A, B3, B5, B6, C og E, flavonoidir, mineralini sink, selen, mangan, krom, jarn, kalcium, magnesium, kobar, kalium, karotin, pektin og fibur.
Undirsløg í Føroyum[rætta | rætta wikitekst]
- Aðalbláber (V.myrtillus): Leggurin strentur og grønur. Bløðini ljósagrøn, eggvaksin, hvasstent, 10-30 mm long, detta av um heystið. Veksur í haga, homrum og gjáum.
- Heiðabláber (V.uliginosum): Blágrøn bløð, sum detta av um heystið, øvut eggvaksin. Veksur á heiðalendi og í homrum.
- Vínbláber (V.vitis-idaea): Við tjúkkum, blonkum, veturgrønum bløðum við afturábrettari rond og greiniligum síðuæðrum. Veksur á rókum og í homrum.


text:
Skálafjørður (fjørður)
Skálafjørður er longsti fjørður í Føroyum, har er kyrt og góð skipahavn. Við fjørðin eru 13 bygdir, tær eru Strendur, Innan Glyvur, Skáli, Skálafjørður, Gøtueiði, Skipanes, Søldarfjørður, Lambareiði, Glyvrar, Saltangará (Heiðarnar), Runavík, Saltnes og Toftir. Á eystursíðuni í firðinum er so nógv bygt nú, at tað er ilt at siga, hvar ein bygd endar og onnur tekur við. Innanfyri Saltnes er Runavík. Har verður fjørðurin kallaður Kongshavn, haðani og inneftir er Skálafjørðurin kyrrupláss. Innast í Skálafirði er bygdin Skálafjørður.


text:
Kommunulækni
Kommunulæknin er í læknamiðstøðini í Gøtudali, sum Eysturkommuna eigur og rekur. Læknin hevur viðtalu mánadag til fríggjadag frá kl. 8-16. Viðtala fæst einans eftir avtalu.
Telefontíð er frá kl. 8-11. Kommunulæknin hevur telefonviðtalu á telefon 44 10 86.
Tá kanst tú ringja:
- um at fáa svar uppá kanningar, blóðroyndir og annað
- um spurningar við sjúku, viðgerð og kanningum
- at endurnýggja reseptir
- at bíleggja viðtalutíð
Um okkurt BRÁÐFEINGIS tekur seg upp uttan fyri telefontíð, kanst tú ringja á bráðfeingis-telefonina á tlf. 77 10 06. Tað er umráðandi, at bráðfeingis-telefonin einans verður nýtt til bráðfeingis tørv.
Tað er av alstórum týdningi, at tú setur teg í samband við læknaviðtaluna, tá tú hevur verið til eina kanning fyri at fylgja henni.
Hetta meinast við, at um tú hevur tikið blóðroynd, tikið røntgenmynd, tikið burtur móðurmerki, tikið lívmóðurhálsroynd, verið til kanningar á sjúkrahúsi og annað.
Laboratoriið á Læknamiðstøðini í Gøtudali er opið hósdag frá kl. 08.15 til 09.30
Laboratoriið er í summarfrí fram til 2. september.
Kommunulækni: Jytta Friang


text:
Hóast summarið byrjaði við at Stefan Radosavljevic og Teitur Olsen leiktu teirra seinastu dystir fyri TB á hesum sinnið, so hevur summarið eisini ført við sær, at fleiri kend andlit verða at síggja í svarthvíta búnanum við Stórá eftir summarsteðgin.
Flytingargluggin er latin aftur og hevur arbeitt verið miðvíst fyri at tryggja leikaratilgongd eftir at Stefan, Teitur, Tormóður og møguliga Luc fara av Tvøroyri. Hetta arbeiði hevur borið frukt og vera hesir leikararnir at síggja í TB eftir summarsteðgin.
Rógvi Joensen (26 ár (leygardagin), 111 dystir í Betri Deildini)
Heine Mortensen (28 ár, 30 dystir í Betri Deildini)
Eirikur Magnuarson (25 ár, 126 dystir í Betri Deildini)
Martin Tausen (29 ár, 162 dystir í Betri Deildini)
Ken Fagerberg (30 ár, 48 dystir í Betri Deildini)
Allir teir fyrstu fýra eru fyrrverandi TB-leikarir meðan Ken kemur frá 07 Vestur. Har hava systkinabørnini Martin og Eirikur eisini leikt. Rógvi og Heine koma heim úr København.
Einaferð TB, altíð TB.


text:
Talið av teimum, sum yvirliva krabbamein, er veksandi. Hetta er ikki minst galdandi fyri sjúklingar, ið eru fongdir við lungnakrabba. Tað vísa nýggjastu tølini hjá Krabbameinsskrásetingini - ella Cancerregisteret - sum tað verður rópt. Enn er politiskt viðurkenda málið fyri yvirliving eftir krabbamein tó ikki rokkið.
Nýggjastu tølini hjá danska Heilsudátastýrinum fyri yvirliving árini 2004 til 2018 vísa, at tað eru eitt nú krabbameinspakkar og betri viðgerðir innan krabbamein, sum eru høvuðsorsøkin til, at fleiri og fleiri sjúklingar liva longri og yvirliva krabbasjúku. Tølini vísa nevniliga, at eitt ár eftir, at sjúklingar árini 2016 til 2018 fingu staðfest krabbamein, livdu ávikavist 82 prosent av monnunum og 83 prosent av kvinnunum.
Hetta er sambært www.cancer.dk ein vøkstur á tvey prosentstig hjá monnum og eitt prosentstig hjá kvinnum í mun til árini 2013 til 2015. Fimm ár eftir sjúkustaðfesting vóru í tíðarskeiðnum 2016 til 2018 66 prosent av monnunum og 68 prosent av kvinnunum á lívi. Hyggja vit eftir yvirliving hjá báðum kynunum samanlagt, svarar hetta til ein vøkstur á eitt prosentstig, sum sjúklingarnir livdu longri árini 2016 til 2018 í mun til tíðarskeiðið 2013 til 2015.
Jesper Fisker, stjóri í Kræftens Bekæmpelse, er bjartskygdur, tá hann hyggur eftir samlaðu tølunum. - Gongdin er rætta vegin. Politiskt viðurkenda málið er, at talið av teimum, sum yvirliva krabbamein í 2025, skal verða á sama støði í Danmark, sum í teimum norðurlondum, ið hava bestu úrslitini at vísa á.
Hann sigur, at málið er, at í minsta lagi tríggir av fýra sjúklingum yvirliva eina krabbasjúku. - Vit eru nú ávegis móti teimum 75 prosentunum. Men, hetta krevur treiskni og áhaldni, sigur hann. Sambært stjóranum í Kræftens Bekæmpelse ræður tað um at styrkja avrikini í breiðum høpi.
- Okkum tørvar skjótari sjúkugreiningar, betri viðgerðir og tillagað endurmenningartilboð. Okkum tørvar samfelagslig átøk, serliga ímóti royking og ovurfiti, og okkum tørvar eisini fleiri hugskot, so foreldur og børn velja tað heilsugóða lívið, sum fyribyrgir krabbameini, sigur Jesper Fisker.
Í frágreiðingini hjá Heilsudátastýrinum verður gongdin innan 15 sløg av krabbameini greinað, og allar útrokningar eru gjørdar av hagfrøðingum, sum starvast á miðstøðini innan krabbameinsgransking hjá Kræftens Bekæmpelse.
Lungnakrabbi er framvegis ein sjúka við høgum deyðstíttleika. Ein høvuðsorsøkin er, at sjúkugreiningin ofta kemur seint. Men, her yvirliva nógv fleiri í dag, bæði tá ræður um eitt ár og fimm ár eftir sjúkuviðgerð. Tey, sum hava fingið staðfest lungnakrabba, men eru á lívi eitt ár eftir staðfestingina, telja nú 51 prosent, tá ræður um menn og 60 prosent, tá ræður um kvinnur. Hetta er ein øking á 19 prosentstig fyri menn og 24 prosentstig fyri kvinnur síðan 2004.
Nýggjastu tølini siga, at 20 prosent av monnunum og 27 prosent av kvinnunum, sum fingu staðfest lungnakrabba, eru á lívi fimm ár eftir sjúkugreiningina. Hetta er ein vøkstur í mun til fyrr nevnda tíðarskeið á ávikavist tvey og trý prosentstig.
Mef Nilbert, granskingarleiðari hjá Kræftens Bekæmpelse, lýsir batarnar sum undrunarverdir. - Hesi framstig snúgva seg um fleiri viðurskifti. Fólk eru meira árvakin um sjúkueyðkenni, og vit hava fingið fleiri mannagongdir til greining av sjúku, tvørfakligt samstarv, betri skurðfrøði, fleiri málrættaðar viðgerðarhættir við heilivági og immunterapi, sigur hon.
Hon vísir á, at stórir batar eisini eru hjá monnum við krabbameini í langa, og hjá kvinnum eru batar við krabbameini í langa, baktarmi og lungnakrabba. Granskingarleiðarin heldur, at tað, sum nú ræður um, er at flyta góðu royndirnar og úrslitini, har tað hevur eydnast væl, yvir á onnur øki innan krabbamein, sum hava eydnast minni væl.
- Hetta er eitt nú galdandi fyri krabbamein í eggrótini, har yvirliving eftir fimm árum ikki er vaksin, sigur Mef Nilbert og leggur aftrat, at linnandi viðgerð kann eisini leingja um lívið hjá sjúklingum við krabbameini. Hon fegnast eisini um, at alt fleiri krabbameinssjúklingar nú sleppa at halda fleiri føðingardagar, sum granskingarleiðarin tekur til.
##med2##


text:
Vinna
Tryggingar
til vinnulívið
Vit tryggja fyritøkur, framleiðslu og flutning, og hjá okkum kanst tú tekna allar vanligar tryggingar til fyritøkuna. Okkara ráðgevar kunnu geva tær skjótt og greitt svar um, hvørt tín fyritøka er rætt tryggjað og til rættan prís. Tað kostar einki at spyrja seg fyri, men tað kann gerast dýrt, um tú letur vera.
Vit hjálpa tær at velja røttu tryggingarnar
-
Ring til okkara á 358100
-
Skriva til okkara á vinna@trygd.fo
-
Faldari um Vinnutrygd (verður dagførdur)
-
Fylg okkum á Facebook
-
Boða frá skaða her
- Fá eitt óbindandi tilboð
Virkisábyrgd
Tryggingin fevnir um endurgjald, sum verður álagt virkinum at gjalda í sambandi við skaða hjá ella á viðskiftafólk, starvsfólk ella triðja persón. Les meira.
Leysafæ
Tryggja maskinur, amboð, útgerð, vørur og innbúgv móti brunaskaða, stormskaða, vatnskaða, stuldri o.ø. Les meira.
Vinnuferðatrygd
Tryggingin fevnir um vinnuferðina og veitir m.a. endurgjald í sambandi við ferðaavbrot, seinkaða ferð, seinkað viðføri, sjúku og viðgerð. Les meira.
Produktábyrgd
Tryggingin fevnir um endurgjald, sum verður álagt virkinum at gjalda í sambandi við skaða hjá ella á viðskiftafólk, starvsfólk ella triðja persón. Les meira.
Arbeiðsskaðatrygd
Hevur tú fólk í arbeiði, er tað lógarkrav, at tú tryggjar tey - eisini um tey ikki fáa løn útgoldna frá tær. Les meira.
Flutningstrygd
Tryggja góðsið í sambandi við skaða, sum hendir undir flutningi. Les meira.
Akfør
Persónbilar, vørubilar, lastbilar, arbeiðsmaskinur og traktorar, sum verða brúkt við vinnuligum endamáli kunnu tryggjast, so endurgjald fæst í sambandi við ymisk sløg av skaðum. Les meira.
Bilhjálp
Tryggingin fevnir um nærum alla bilhjálp, t.d. útreiðslur til kranabil, veghjálp, hjálp til at seta bilin í gongd og tílíkt í sambandi við ferðsluóhapp, um bilurin er koyrdur fastur, hevur motorsteðg o.a.
Arbeiðsmaskinur
Hevur tín fyritøka eitt nú kranar, rennugravarar, trukkar, trailarar ella lytur, kanst tú tryggja hesar arbeiðsmaskinur í sambandi við ferðsluóhapp, skaða, stuldur, ella um maskinan ger skaða á persónar ella lutir. Les meira.
Skifta til Trygd? Vit hjálpa tær
Ynskir tú at skifta til Trygd, avgreiða vit alt í sambandi við skiftið fyri teg. Útfyll teigarnar niðanfyri, so seta vit okkum í samband við teg og avtala nærri.
Tú ert eisini altíð vælkomin at støkka inn á gólvið hjá okkum á Oknarvegi 5 í Havn ella á deildunum hjá BankNordik og Norðoya Sparikassa kring landið.


text:
Fyrispurningurin var soljóðandi:
1. Hvussu eru viðurskiftini sum heild hjá ymsu pørtunum í fiskiflotanum í
Norðoyggjum, síðan henda samgongan tók við?
2. Hvussu hava inntøkuviðurskiftini og manningarviðurskiftini lagað seg?
3. Hvussu er samtakið JFK/ Kósin/ Næraberg skipað?
4. Er virksemið so nógv skert hjá hesum samtakinum, nú tey siga seg noydd at
selja ein av trolarunum, ið royna í Barentshavinum, vegna
fiskivinnunýskipanina?
5. Hvussu nógv er virðið av tí útlutaða til Norðoyggjar í sambandi við lógina um
sjófeingi (75%)?
6. Hvussu kunnu útlitini hjá reiðaríum og fiskimonnum í økinum metast í
komandi tíðum?
Her kunnu tit lesa svarið frá Høgna Hoydal, klikk her “Svar til Óluvu Klettskarð”
SáH


text:
Zarepta
Zarepta
FO-385 Vatnsoyrar
tel. (+298) 33 21 40 / 33 31 40
fax. (+298) 33 31 41
Teldupostur: zarepta@post.olivant.fo
Heimasíða: www.zarepta.fo
Endamál:
Høvuðsendamálið við barna- og ungdómslegunum er at vinna børn og ung fyri Kristus og at læra tey Orð Guds. Dentur verður eisini lagdur á at leggja støði undir ymiskar dagligar lívsmeginreglur, sum at vera ásettum reglum lýðin, at fremja siðiliga atferð og at virða náttúru-, mentanar- og tjóðskaparvirði. Eisini ynskja vit at geva børnunum og teimum ungu eina góða uppliving saman í einum tryggum umhvørvi við spæli og ymiskum frítíðarítrivi.
Navnið Zarepta
Navnið Zarepta er tikið úr 1. Kongabók 17: 7-24 og hevur ein serligan týdning. Hungursneyð var í Ísrael og var profeturin Elias sendur av Gudi til einkjuna í Zarepta. Hon átti einki eftir og var tí í ferð við at fyrireika seinastu máltíðina til seg og einasta son sín, tá gudsmaðurin Elias kom til hennara og bað hana gera sær eina máltíð til. Men hóast hon bert hevði ein neva av mjøli eftir í krukkuni og eitt sindur av olju í krússinum, so trúði hon lyftinum frá Harranum, at mjølkrukkan ikki skuldi verða tóm, og oljan ikki verða uppi í krússinum eftir orðinum, ið Harrin hevði talað við Eliasi. Upprunaliga rúmið, har matur var goymdur í Zarepta, var nevnt Krukkan. Eitt av goymslurúmunum í Zarepta ber enn í dag hetta navn júst fyri at minna á, at tað sum hendi einkjuni í Zarepta, eisini kann henda í dag.
1965
Í 1965 byrjaði Brynleif Hansen saman við øðrum verkið við barnalegum við Áir, har tær vóru hildnar í 2 ár, 1965 og 1966. Um somu tíð var farið at leita eftir øðrum hóskandi staði til legur, og opnaðist møguleikin í Vatnsoyrum, ið eru sera sera væl egnað til endamálið. Um heystið í 1965 var øki í Vatnsoyrum keypt og á sumri í 1967 var hús bygt liðugt til endamálið. Hesin bygningur er hin sunnari, ið eisini verður nevndur gamla hús.
1967
Síðan í 1967 hava legur verið í Zarepta í Vatnsoyrum uttan slit til í dag. Zarepta er síðan bygt út, bæði við bygningum og frítíðarmøguleikum.
1976
Í 1976 var norðara húsið bygt, sum vit nevna nýggja húsið. Staðið er sera væl egnað, og hava mong túsund føroysk børn og ung verið á legu hesi árini. Líka frá byrjan hevur alt arbeiði í Zarepta verið sjálvboðið og stuðlað við gávum, sum Harrin hevur lagt hvørjum einstøkum á hjarta. Dentur verður lagdur á, at hetta er Harrans verk og gjørt í áliti á Hann.
2012
Ein heildarætlan um nýbyggingar varð gjørd, og løgd fram í 2012. Í stuttum leggur heildarætlanin upp til, at svimjihøllin, vaskihúsið og útbygningurin í ovaru síðu av gamla gentuhúsinum verða niðurtikin fyri at gera pláss til ein ringveg, sum ætlanin er at gera kring allar bygningarnar.
Elsti bygningurin verður starvsfólkahús. Nýtt gentuhús við spæli/ítróttarhøll verður bygt. Nýggj svimjihøll við tveimum hyljum verður gjørd. Nýtt miðhús og nýggjur salur verður bygdur. Um leið 100 parkeringspláss verða inni á Zareptaøkinum. Miðøkið verður spælipláss burtur av við ongari bilferðslu.
Við nýggju heildarætlanini fer Zarepta ikki at rúma meira fólki, men umstøðurnar til leguluttakarar og starvsfólk verða nógv betur.
Heildarætlanin er góðkend av øllum myndugleikum. Nógv er eisini gjørt fyri at trygdin skal vera so góð sum tilber.
2013
Parkeringsøkið norðanfyri Zarepta varð gjørt. Nýggja gentuhúsið og svimjihøllin vórðu sett upp og innilokað. Ætlanin er so, við sjálvbodnari arbeiðsmegi, at fara undir at gera gentuhúsið liðug, at taka í brúk til summarlegurnar í 2014.


text:
Hallarnátt
Hallarheygur 4, Torshavn.
More information about Hallarnátt tickets
Trygd fyri tónleikaframførslu, óansæð.
Vit taka korona tilmælini í størsta álvara. Vit hava avtalu í lag við okkara booking feløg, um at veita trygd fyri eini tónleikaframførslu, hóast tað skuldi hent seg, at tiltakið upplýsta dato, verður avlýst vegna korona. Fleiri stór tónleikanøvn, verða at hoyra í Høllini á Hálsi.
Vit kunnu nevna Carpark North, Janus Wiberg, Mads Langer og Malte Ebert - betri kendur sum Gulddreng. Vit kunnu í hvussu so er veita trygd fyri eini konsert í heimsklassa.